Na Cava na Matanitu ni Kalou? Eda Vakaraitaka Vakacava Nida Vinakata?\nWILIKA ENA VOSA Acholi Afrikaans Albanian American Sign Language Amharic Arabic Armenian Azerbaijani Azerbaijani (Cyrillic) Bashkir Bicol Brazilian Sign Language Bulgarian Cambodian Catalan Cebuano Chichewa Chilean Sign Language Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitumbuka Croatian Czech Danish Dutch English Estonian Faroese Finnish French Ga Georgian German Greek Greenlandic Guarani Haitian Creole Hausa Hebrew Hiligaynon Hindi Hungarian Iloko Indonesian Italian Italian Sign Language Japanese Kannada Kikuyu Kiluba Kinyarwanda Kirghiz Korean Krio Kwanyama Latvian Lhukonzo Lithuanian Luganda Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese (Brazil) Portuguese (Portugal) Quechua (Ayacucho) Quechua (Bolivia) Quechua (Cuzco) Romanian Runyankore Russian Russian Sign Language Samoan Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sranantongo Swahili Swati Swedish Tagalog Tajiki Tatar Thai Tigrinya Tiv Tongan Tsonga Turkish Turkmen Tuvaluan Tzotzil Ukrainian Urdu Uzbek Vietnamese Xhosa Yoruba Zulu vakaViti\nO KILA na masu e vakavulica o Jisu vei ira nona imuri?— Ke o sega ni kila, e rawa ni daru wilika ena iVolatabu, ena Maciu 6:9-13 (VV). Na masu oqo, era vakatoka e le levu me Masu ni Turaga, e okati kina na veivosa: “Me yaco mai na nomuni matanitu.” O kila se cava na Matanitu ni Kalou?—\nNa tui e dau liutaka e dua na matanitu se vanua. Na nona veiliutaki e dau vakatokai me matanitu. E vakatokai tale ga na veiliutaki ni Kalou me Matanitu. Ena so na vanua e dau vakatokai na iliuliu ni matanitu me peresitedi. Ia e vakatokai me cava na iliuliu ni Matanitu ni Kalou?— Na Tui.\nO kila se o cei e lesia na Kalou me Tui ni Nona matanitu?— Na Luvena, o Jisu Karisito. Na cava e vinaka cake kina o koya mai vei ira na dauveiliutaki era digitaka na tamata?— Baleta o Jisu e lomana dina na Tamana, o Jiova. Oya na vuna e dau cakava ga kina na veika dodonu.\nNi bera sara nona qai sucu e Peceliema o Jisu, sa tukuna rawa tu na iVolatabu na nona sucu kei na nona lesi koya na Kalou me Tui. Daru wilika mada ena Aisea 9:6, 7. E kaya: “Ni sa sucu mai e dua na gone me noda, sa soli mai vei keda e dua na gonetagane: ena vakatau kivei koya na lewa [se matanitu]; ena vakatokai na . . . Tui [se, “Ravouvou,” NW] ni Sautu. Ena sega ni oti na kena tubu na nona lewa kei na sautu.”\nO kila na vuna e vakatokai kina ena tikinivolatabu oqo na iLiuliu ni Matanitu ni Kalou me “Ravouvou?”— Na ravouvou oqo e luve ni tui. O Jisu e Luvena na Tui Levu, o Jiova. Ia sa lesi Jisu tale ga o Jiova me Tui ni Nona matanitu, ena liutaka na vuravura me duanaudolu na yabaki. (Vakatakila 20:6) Ni papitaiso oti, e tekivu vunautaka o Jisu: “Dou veivutuni! ni sa voleka na matanitu vakalomalagi.”—Maciu 4:17.\nNa cava o nanuma e kaya kina o Jisu ni sa voleka na Matanitu ni Kalou?— Baleta ni tu sara ga kei ira na kena Tui, o koya ena veiliutaki mai lomalagi! Oya na vuna e tukuna kina vei ira o Jisu: “Na Matanitu ni Kalou sa tiko ena kemudou maliwa.” (Luke 17:21, NW) O na sega beka ni marautaka me tu volekati iko na Tui nei Jiova, mo rawa sara ga ni tarai koya?—\nTukuna mada vei au se cakacaka bibi cava e mai cakava o Jisu e vuravura?— E sauma sara ga o Jisu na taro oqori: “E dodonu me’u vunautaka tale ga na i tukutuku vinaka ni matanitu ni Kalou e na veikoro tale e so, ni sa i koya oqo na i naki ni noqu talai mai.” (Luke 4:43, VV) E kila o Jisu ni sega ni rawa me cakava duadua na cakacaka vakavunau oya. Na cava o nanuma e qai cakava?—\nNa cakacaka cava e mai cakava e vuravura o Jisu?\nA veivakavulici o Jisu ena cakacaka vakavunau. E vakavulici iratou taumada na lewe 12 e digitaka me ratou yapositolo. (Maciu 10:5, 7) E vakavulici iratou beka ga ena cakacaka oqo na nona yapositolo? Sega, e vakaraitaka na iVolatabu ni o Jisu e vakavulici ira tale ga e so tale mera vunau. E qai talai ira tale ga e lewe 70 na tisaipeli mera lako yarurua. Na cava era lai vunautaka?— E tukuna o Jisu: “Kaya vei ira, Sa volekati kemudou na matanitu ni Kalou.” (Luke 10:9) Oya na sala era kila kina na tamata na matanitu ni Kalou.\nE Isireli ena gauna e liu, era dau vodoka na luve ni asa na tui era qai buli vou nira lako ina koro mera lai vakaraitaki ira vei ira na lewenivanua. E cakava tale ga vaka kina o Jisu ena iotioti ni nona lako i Jerusalemi. Baleta ni o Jisu ena qai yaco me Tui ena Matanitu ni Kalou. Era vinakati koya beka na lewenivanua me Tui?—\nNi vodoka tiko na asa, e levu era tevuka na nodra isulu e gaunisala me lakova. E so era musu tabanikau ra qai biuta tale ga e gaunisala. Era cakava oqori mera vakaraitaka kina nira vinakati Jisu me nodra Tui. Era kacivaka: ‘Me kalougata na Tui e lako mai ena yaca i Jiova!’ Ia era sega ni marau kece na lewenivanua. Era kaya e so na iliuliu ni lotu vei Jisu, ‘Tukuna vei ira na nomu tisaipeli mera tiko lo.’—Luke 19:28-40.\nNa cava era sa sega ni vinakati Jisu kina me Tui na lewenivanua?\nNi oti e lima na siga, e vesu o Jisu qai kau cake i vale levu me lai lewai vei Ponitio Pailato. Era beitaki koya na nona meca ni saqata tiko na matanitu o Roma baleta ni kaya o Jisu ni o koya e dua na tui. Mani tarogi koya kina o Pailato. E vakaraitaka o Jisu ni sega ni vinakata me vuaviritaka na matanitu. E tukuna ga vei Pailato: “Sa sega ni vakavuravura na noqu matanitu.”—Joni 18:36.\nE curu i tuba o Pailato qai tukuna vei ira na lewenivanua ni sega ni kunea vei Jisu e dua na cala. Ia era sa sega tale ni vinakata me nodra Tui o Jisu. Era sega tale ga ni vinakata me sereki. (Joni 18:37-40) Ni oti na nodrau veivosaki tale kei Jisu, e vakadeitaka o Pailato ni sega ni dua na cala nei Jisu. Ni mai vakaraitaki Jisu ena kena iotioti ni gauna, e kaya o Pailato: “Raica na nomuni Tui!” Ia era kailavaka yani na lewenivanua: “Kauta tani! Kauta tani! Vakoti koya!”\nE taroga o Pailato: ‘Meu vakota na nomuni Tui?’ Era sauma yani na bete: ‘E sega na neimami tui, o Sisa duadua ga.’ Vakasamataka mada oya. Era moici ira na lewenivanua na bete ca oya mera saqati Jisu!—Joni 19:1-16, VV.\nE vaka tale ga kina nikua. Era le levu era sega ni vinakati Jisu me nodra Tui. Era rairai kaya nira vakabauta na Kalou, ia era sega ni vinakata me rau tukuna na Kalou kei Karisito na ka mera cakava. Era vinakata ga me veiliutaki tiko e vuravura na nodra matanitu.\nVakacava o keda? Nida sa mai kila na Matanitu ni Kalou kei na veivakalougatataki ena kauta mai, eda raica vakacava na Kalou?— Eda lomani koya, se vakaevei?— Eda na vakaraitaka vakacava nida lomana na Kalou da qai vinakata tale ga me lewai keda na nona Matanitu?—\nNa cava e papitaiso kina o Jisu, e vakadonui koya vakacava na Kalou?\nEda vakaraitaka oqo ena noda muria na ivakaraitaki i Jisu. Na cava e cakava o Jisu e vakaraitaka ni lomani Jiova?— “Ni’u sa dau cakava tiko ga na ka e vinakata,” e kaya o Jisu. (Joni 8:29, VV) Io, e lako mai i vuravura o Jisu ‘me mai cakava na ka e vinakata na Kalou’ me ‘vakaotia tale ga na nona cakacaka.’ (Iperiu 10:7; Joni 4:34) Vakasamataka mada na veika e cakava o Jisu ni bera ni tekivu cakacaka vakavunau.\nE gole o Jisu vei Joni na Dauveipapitaisotaki ena uciwai na Joritani. Ni rau sa tu e wai, e qai tabadromuci Jisu e wai o Joni qai vueti koya tale mai. O kila na vuna e papitaisotaki Jisu kina o Joni?—\nE vei e rawa nida vakamacalataka kina na Matanitu ni Kalou?\nE kerei Joni o Jisu me papitaisotaki koya. Ia eda kila vakacava ni vinakata na Kalou me papitaiso o Jisu?— Ni lamata mai o Jisu e rogoca na domo ni Kalou mai lomalagi e kaya: “O iko na noqu Gone ni toko, au sa dauvinakati iko vakalevu.” E bau solia tale ga mai na yalona tabu me vaka na ruve me mai ro vei Jisu. Ni papitaiso gona o Jisu, e vakaraitaka kina ni vinakata me qaravi Jiova ena gauna kece ni nona bula, io, me tawamudu.—Marika 1:9-11.\nO sa tubu cake tiko oqo. Na cava o na cakava ni o sa qase cake?— O na vakataki Jisu beka, mo papitaiso tale ga?— E dodonu mo muri koya, ni kaya na iVolatabu ni “laiva vei kemudou nai vakarau, mo dou muria na we ni yavana.” (1 Pita 2:21) Ni o sa papitaiso, o sa vakaraitaka ni o vinakata dina me lewai iko na Matanitu ni Kalou. Ia e sega ni vinakati ga meda papitaiso.\nE dodonu meda muria na ivakavuvuli kece i Jisu. E kaya o Jisu meda ‘kua ni vakavuravura.’ Eda na talairawarawa beka vua kevaka eda vakaitovotaki keda ena itovo vakavuravura? Eratou sega ni muria na itovo vaka oqori o Jisu kei iratou na nona yapositolo. (Joni 17:14) Na cava ga eratou cakava?— Eratou dau vunautaka na Matanitu ni Kalou. Oya ga na cakacaka bibi eratou dau cakava. E rawa tale ga meda cakava oya?— Io, eda na cakava na cakacaka oqori kevaka eda vakabauta dina na ka eda kaya nida masulaka me yaco mai na Matanitu ni Kalou.\nYalovinaka raica tale ga na veitikinivolatabu oqo era vakaraitaka na ka meda cakava me vakaraitaka nida vinakata me yaco mai na Matanitu ni Kalou: Maciu 6:24-33; 24:14; 1 Joni 2:15-17; kei na 5:3.\niMeli iMeli Na Cava na Matanitu ni Kalou? Eda Vakaraitaka Vakacava Nida Vinakata?


Vunau ni Soro 26 | iVolatabu ena Internet | Vakadewa ni Vuravura Vou\nVunau ni Soro 26:1-46\nKua ni qaravi matakau (1, 2)\nVakalougatataki na talairawarawa (3-13)\nTotogitaki na talaidredre (14-46)\n26 “‘Moni kua ni cakava na kalou tawayaga vei kemuni,+ ni kua ni vakaduria na ivakatakarakara ceuti+ se vatu ni sokalou vei kemuni, ni kua tale ga ni biuta ena nomuni vanua na ivakatakarakara vatu+ moni cuva kina,+ ni o yau o Jiova na nomuni Kalou. 2 Moni rokova na noqu siga ni vakacecegu, moni doka* tale ga na noqu tikina tabu. O yau o Jiova. 3 “‘Ke oni muria tiko ga na noqu lawa qai dei ena noqu ivakaro, oni qai cakava sara,+ 4 au na vakatauca vei kemuni na uca ena kena gauna,+ ena vuataka na qele na vuana,+ era na vuataka tale ga na vuadra na kau ni veiwere. 5 Na nomuni gauna ni samusamu ena yacova na gauna ni kumuni vuanivaini, nomuni gauna ni kumuni vuanivaini ena yacova na gauna ni kakaburaki, oni na kania na kemuni madrai moni mamau, oni na qai tikovinaka ena nomuni vanua.+ 6 Au na kauta mai na sautu ina vanua,+ oni na davo sobu ni sega ni dua e vakarerei+ kemuni, au na kauta laivi na manumanu kila rerevaki mai na vanua, ena sega ni bau curuma na nomuni vanua e dua na iseleiwau ni ivalu. 7 Oni na vakasava na kemuni meca, era na bale ena iseleiwau e matamuni. 8 E le lima vei kemuni ena vakasava e 100, kei na le 100 vei kemuni ena vakasava e 10,000, era na bale ena iseleiwau e matamuni na kemuni meca.+ 9 “‘Au na vakadonui* kemuni, moni vakawa qai tubu vakalevu,+ au na dei tale ga ena noqu veiyalayalati kei kemuni.+ 10 Ni oni se kania tiko ga na itei mai na yabaki sa oti, ena vinakati moni kauta laivi na ka makawa me kena isosomi na itei vou. 11 Au na vakaduria na noqu valeniveitavaki ena kemuni maliwa,+ au na sega ni biuti kemuni. 12 Au na lako ena kemuni maliwa meu nomuni Kalou,+ ia o kemuni, oni na noqu tamata.+ 13 O yau o Jiova na nomuni Kalou, au a kauti kemuni tani mai na vanua o Ijipita, moni kua tale ni nodra bobula, au qai musuka na ivesu ni nomuni ivua, moni taubale kina vakadodonu. 14 “‘Ia ke oni sega ni vakarorogo vei au se dei ena ivakaro+ kece qo, 15 ke oni qai besetaka na noqu lawa,+ oni cata matua tale ga na noqu lewa moni talaidredre kina ena noqu ivakaro kece, oni qai beca na noqu veiyalayalati,+ 16 au na cakava sara ga vei kemuni na ka qo: Au na totogitaki kemuni ena rarawa, ena tibi kei na katakata ni yago, ena ca na matamuni, oni na malumalumu ga mai. Ena maumau wale na sorenikau oni kaburaka nira na kania na kemuni meca.+ 17 Ena duatani sara ga na mataqu vei kemuni, oni na druka vei ira na kemuni meca,+ oni na buturaki vei ira na cati kemuni,+ oni na dro ni sega mada ga ni dua e cemuri kemuni.+ 18 “‘Ke mani yaco qori, oni se sega ga ni vakarorogo vei au, au na vakavitutaka na kemuni itotogi ena vuku ni nomuni ivalavala ca. 19 Au na musuka na kaukaua ni nomuni dokadoka qai cakava na nomuni lomalagi me vaka na kaukamea,+ kei na nomuni vuravura me vaka na kopa. 20 Ena maumau wale na nomuni kaukaua, ni na sega ni vua na nomuni qele,+ ena sega tale ga ni vuataka na vuana na kau ni vanua. 21 “‘Ia ke oni saqati au tiko ga oni qai bese ni vakarorogo vei au, au na qai vakavitutaka na kemuni kuita me vaka nomuni ivalavala ca. 22 Au na tala yani ena kemuni maliwa na manumanu kila ni vanua,+ era na kaliraki ira laivi na gone,+ ra qai vakamatea na nomuni manumanu, era na vakalailaitaka tale ga na kemuni iwiliwili, ena laladidi na nomuni gaunisala.+ 23 “‘Ke mani yaco qori, oni se sega ga ni ciqoma na noqu veivakadodonutaki,+ oni saga tiko ga moni saqati au, 24 au na saqati kemuni tale ga, au na qai kuitataki kemuni vakavitu ena vuku ni nomuni ivalavala ca. 25 Au na kauta mai vei kemuni na iseleiwau ni veisausaumi ni oni beca na veiyalayalati.+ Ke oni kumuni vata ina nomuni koro, au na tala yani ena kemuni maliwa na mate ca,+ oni na soli yani ina ligana na meca.+ 26 Niu vakacacana na kemu madrai vakarautaki,*+ era na vavia na kemuni madrai ena dua wale ga na ovani e tini na marama, ra qai wasewasea vakabibi na kemuni madrai,+ oni na kana, ia oni na sega ni mamau.+ 27 “‘Ke mani yaco qori, oni se sega ga ni vakarorogo vei au, oni saga tiko ga moni saqati au, 28 au na qai saqati kemuni ga vakalevu,+ au na totogitaki kemuni vakavitu ena vuku ni nomuni ivalavala ca. 29 Oni na kania gona na lewedra na luvemuni tagane, oni na kania tale ga na lewedra na luvemuni yalewa.+ 30 Au na vaqeavutaka na nomuni vanua cecere+ ni sokalou, au na talaraka na nomuni itutu ni ka boivinaka, au na binia na nomuni yagonimate ena dela ni nomuni matakau vakasisila,*+ au na gole tani mai vei kemuni niu cati+ kemuni sara ga. 31 Au na solia na nomuni koro mera vakarusai ena iseleiwau,+ au na vakalala na nomuni tikina tabu, au na sega tale ga ni boica na iboi talei* ni nomuni isoro. 32 Au na vakalala+ sara ga na vanua, ia o ira na kemuni meca era na lai tiko kina, era na kurabuitaka+ tu na ka era raica. 33 Au na qai vakavuna moni talabusese ena kedra maliwa na veimatanitu,+ au na ucuna mai na iseleiwau me vakatalai kemuni,+ ena laladidi+ na nomuni vanua, era na vaqeavutaki na nomuni koro. 34 “‘Ena gauna qori ena marautaka na vanua na kena siga ni vakacecegu kece a sega tu ni caka, ni se lala tu, ni oni tiko ena nodra vanua na kemuni meca. Ena vakacegu na vanua ena gauna qori, ni na marautaka tale na kena siga ni vakacecegu.+ 35 Ena vakacegu voli na vanua ena siga kece e lala tu kina, ni a sega ni bau cegu ena nomuni siga ni vakacecegu, ni oni se vakaitikotiko voli kina. 36 “‘Vei ira na bula,+ au na vakasinaita na lomadra ena yalolailai ena nodra vanua na kedra meca, era na cerebu ena rorogo wale ga ni draunikau e veicaginayaki, era na gutuwa me vaka e dua e drovaka tiko na iseleiwau, ra qai bale ni sega ni dua e cemuri ira.+ 37 Era na tarabe vakataki ira me vaka ga era drovaka tiko na iseleiwau, ia e sega ni dua e cemuri ira. Oni na sega ni saqati ira rawa na kemuni meca.+ 38 Oni na mate ena kedra maliwa na veimatanitu,+ ena tilomi kemuni tale ga na nodra vanua na kemuni meca. 39 O kemuni na kena vo oni na vuca ena nodra vanua na kemuni meca,+ ena vuku ni nomuni cala. Io, era na vuca laivi ena vuku ni cala i tamadra.+ 40 Era na qai vakatusa na nodra dui cala,+ na nodra cala kei na nodra tawayalodina na tamadra, era na vakatusa tale ga nira sega ni yalodina ena nodra dau saqati au.+ 41 Au saqati ira+ tale ga niu kauti ira ina nodra vanua na kedra meca.+ “‘De qai vakamalumalumutaki na lomadra tawacili,*+ era na sauma nodra cala. 42 Au na qai nanuma na noqu veiyalayalati kei Jekope,+ na noqu veiyalayalati kei Aisake,+ au na nanuma na noqu veiyalayalati kei Eparama,+ au na nanuma tale ga na vanua. 43 Ena gauna era biuta tu kina na vanua, e marautaka tiko na vanua na kena siga ni vakacecegu+ ni a sega tu ni caka, sa laladidi tu, era lai cola tu na kedra itotogi nira beca na noqu lewa, ra qai cata matua na noqu lawa.+ 44 Ni yaco mada ga na ka kece qo, nira se tiko voli ena nodra vanua na kedra meca, au na sega vakadua ni cati ira+ se biuti ira laivi mera lai vakawabokotaki sara, ni na beci kina na noqu veiyalayalati+ kei ira, ni o yau o Jiova na nodra Kalou. 45 Ena vukudra, au na nanuma kina na veiyalayalati kei ira na nodra qase,+ o ira au a kauta tani mai na vanua o Ijipita e matadra na veimatanitu,+ meu vakadinadinataka kina niu nodra Kalou. O yau o Jiova.’” 46 Qo na ivakaro, na lewa, kei na lawa e solia o Jiova vei ira na Isireli mai na Ulu i Saineai ena gusu i Mosese.+\n^ Se “moni rokova.” Ipe., “moni rerevaka.”\n^ Ipe., “na golevi.”\n^ Ipe., “ena kau.” Rawa ni dusia na kau e dau maroroi kina na madrai.\n^ Na kena vosa vakaIperiu e rairai veiwekani kei na dua na vosa ni “denimanumanu,” e vosa ni veibeci.\n^ Se “iboi e veivakalomavinakataki, malumu.” Ipe., “e veivakacegui.”\n^ Se “na nodra yalokaukaua.”\nVunau ni Soro 26


Na Cava e Sega ni Vuca Rawa Kina na iVolavivigi Makawa ni iVolatabu?\nWILIKA ENA VOSA Acholi Afrikaans Albanian Amharic Arabic Armenian Armenian (West) Aukan Aymara Azerbaijani Azerbaijani (Cyrillic) Baoule Bashkir Basque Batak (Karo) Batak (Toba) Biak Bicol Bislama Bulgarian Catalan Cebuano Chavacano Chichewa Chilean Sign Language Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chokwe Chol Chuvash Cibemba Cinyanja Croatian Czech Danish Drehu Dutch Ecuadorian Sign Language Efik English Estonian Ewe Finnish Fon French Ga Georgian German German Sign Language Greek Greenlandic Guarani Haitian Creole Hausa Hebrew Hiligaynon Hmong (White) Hungarian Iban Icelandic Igbo Iloko Indonesian Isoko Italian Italian Sign Language Japanese Javanese Kabiye Kabuverdianu Kachin Kamba Karen (S'gaw) Kazakh Kikaonde Kikongo Kikuyu Kiluba Kimbundu Kinyarwanda Kirghiz Kiribati Kirundi Kisi Kisonge Kongo Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Latvian Lhukonzo Lingala Lithuanian Luganda Lunda Luo Luvale Macedonian Malagasy Malay Maltese Mam Mambwe-Lungu Mapudungun Mauritian Creole Maya Mazatec (Huautla) Mbunda Mizo Moore Myanmar Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Ngangela Nias Niuean Norwegian Nyaneka Nzema Oromo Ossetian Otetela Pangasinan Papiamento (Aruba) Papiamento (Curaçao) Persian Peruvian Sign Language Pidgin (Cameroon) Polish Polish Sign Language Portuguese (Brazil) Portuguese (Portugal) Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Rarotongan Romanian Runyankore Russian Samoan Sango Saramaccan Sepedi Serbian (Cyrillic) Serbian (Roman) Sesotho (Lesotho) Setswana Seychelles Creole Shona Sidama Silozi Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swahili (Congo) Swati Swedish Tagalog Tahitian Talian Tandroy Tatar Tetun Dili Thai Tigrinya Tiv Tojolabal Tok Pisin Tongan Tshiluba Tsonga Turkish Tuvaluan Twi Tzeltal Tzotzil Ukrainian Umbundu Urhobo Uruund Uzbek Valencian Venda Vietnamese Wallisian Wayuunaiki Welsh Xhosa Yoruba Zande Zulu vakaViti\nSega ni Vuca Rawa\nITUVAKI LEQATAKI: Era vakayagataka vakalevu na kuta kei na kulinimanumanu na dauvola iVolatabu kei ira na lavetaka. * (2 Timoci 4:13) A rawa ni vakaleqa vakacava qori na maroroi ni iVolatabu?\nE rawarawa ni kadresu na kuta, seavu na rokana, e malumalumu tale ga. Erau kaya o Richard Parkinson kei Stephen Quirke, erau dau dikeva na itukutuku makawa kei Ijipita: “E rawa ni vuca na kuta ni toso na gauna, lai vuki tale me wa se kuvu. Ke suasua na vanua e maroroi kina na kuta, e rawa ni tavukadiridiri se midra. Ke bulu na kuta, e rawa ni kania na kalavo kei na manumanu lalai tale eso.” Eso na kuta e ca totolo ni sa sivia tale na rarama se katakata ena vanua e maroroi tu kina.\nE kaukaua mai na kuta na kulinimanumanu, ia e rawa ni ca ke sega ni maroroi vinaka se biu ena vanua e katakata se rarama sivia. * Era dau taleitaka tale ga na kulinimanumanu na manumanu lalai. Sa rauta mera sega ni yacova mai na noda gauna qo e levu na ivolatukutuku makawa. Ke a vakaleqa na maroroi ni iVolatabu na vica na ka eda sa raica oti, eda na sega ni wilika rawa nikua na kena itukutuku.\nMAROROI NI IVOLATABU: E vakaroti na tui ena nodra lawa na Jiu me “vola vakataki koya ena dua na ivola na ilavelave ni Lawa qo,” oya na imatai ni lima na ivola ena iVolatabu. (Vakarua 17:18) Na levu ni ivolavivigi era lavetaka na kenadau, e kune kina na iVolatabu ena valenisoro e Isireli taucoko ena imatai ni senitiuri G.V., yaco sara ina veivanua yawa me vakataki Masitonia! (Luke 4:16, 17; Cakacaka 17:11) Era maroroi vakacava eso na ivolavivigi makawa me yacova mai na noda gauna qo?\nA tawa ena saqa qele qai biu ena qaravatu ena dua na vanua mamaca na ivolavivigi ni Waitui Mate, a maroroi tu kina me vica vata na senitiuri\nE kaya e dua na dauvakadidike ni Veiyalayalati Vou o Philip W. Comfort: “Era kilai na Jiu ena nodra dau maroroya ena saqa na ivolavivigi ni iVolatabu.” Era tomana voli mai na lotu vaKarisito na ivakarau qori. Sa rauta mera kune eso na ivolavivigi makawa ni iVolatabu ena vanua mamaca, saqa qele, rumu buto, kei na qaravatu.\nKENA YAGA: Sa tu nikua e vica vata na udolu na ivolavivigi ni iVolatabu, eso sa sivia na 2,000 na yabaki na kena maroroi voli mai. Sega tale ni dua na ivola makawa me maroroi vakadede tu na kena ivolavivigi.\n^ para. 3 Na kuta e dua na iyaya ni volavola e caka ga mai na kau e vakayacani kina.\n^ para. 5 Kena ivakaraitaki, a volai ena kulinimanumanu na Yavu ni Vakavulewa ni matanitu o Merika. Oti e rauta ni 250 na yabaki, voleka ni sega ni wiliki rawa tale ni sa siawa na rokana.\niVolavivigi ni iVolatabu iTukutuku Makawa & iVolatabu\niMeli iMeli Sega ni Vuca Rawa


E Lomani Keda e Liu na Kalou o Jiova—Na Loloma Levu Duadua | Toro Voleka\n“Sa Taumada na Nona Loloma Vei Keda”\n1-3. Na cava e so na ka e duatani duadua kina na mate i Jisu?\nENA dua na vulaitubutubu ena rauta e 2,000 na yabaki sa oti, a beitaki kina e dua na turaga tawacala, lewai sara ena so na cala bibi a sega mada ga ni kila, vakararawataki, vakamatei sara. Oqo e sega ni qai matai ni gauna me vakamatei kina e dua na tamata tawacala; ka ni rarawa ni sega tale ga ni kena iotioti. Ia, e duatani duadua na nona mate na turaga oqo.\n2 Ena iotioti ni vica na aua e vakararawataki voli kina ni bera ni mate, sa qai vakaraitaka na lomalagi ni oya e dua na gauna bibi. Se sigalevu tutu, ia e qai sobu na butoleka. E kaya e dua na dauvolavola makawa ni a “vakabutobutotaki na mata-ni-siga.” (Luke 23:44, 45) Ni bera ni cavuka nona icegu na turaga oqo, e qai cavuta na veivosa guiguilecavi dredre oqo: “Sa oti”! Io, ena nona solia nona bula, sa vakaotia kina e dua na itavi lagilagi. Na nona isoro e ivakaraitaki ni loloma levu duadua me bau vakaraitaka e dua na tamata.—Joni 15:13; 19:30.\n3 Na turaga oya o Jisu Karisito. E kilai levu na rarawa a sotava kei na nona vakamatei ena ika14 ni Naisani, 33 S.K. Ia, e dua na ka bibi e dau guilecavi. Dua na ka na rarawa e sotava o Jisu, ia e tiko e dua e rarawa vakalevu cake sara. E dua e soli ka vakalevu cake ena siga oya—na ivakaraitaki ni loloma e sega ni dua e se bau vakaraitaka e lomalagi e cake vaka kina e ke e vuravura. Na loloma i cei oqo? Na kena isau e itekitekivu vinaka me veivosakitaki kina e dua na ulutaga bibi duadua: Na loloma i Jiova.\nNa Loloma Levu Duadua\n4. E qai kila vakacava na turaganivalu ni Roma ni sega ni tamata wale o Jisu? Na cava e qai kaya?\n4 Dua na ka na nona kidroa na turaganivalu ni Roma a liutaka na vakamatei nei Jisu ena sobu ni butoleka ni bera na mate, kei na uneune kaukaua ni sa mate oti. E qai kaya: “E dina ga sa Luve ni Kalou ko koya oqo.” (Maciu 27:54) E macala ni sega ni tamata wale o Jisu. Sa vakaitavi sara tiko ga na turaganivalu oya ena nona vakamatei na Luvena duabau na Kalou Cecere Duadua! Ia, e dau vakamareqeti koya beka na Luvena oqo o Tamana?\n5. E vakacava na balavu ni gauna erau tiko vata kina mai lomalagi o Jiova kei Luvena, ni bera ni mai bula e vuravura na Luvena?\n5 E kaya na iVolatabu ni o Jisu e “ulu ni veika buli kece ga.” (Kolosa 1:15, VV) Vakasamataka mada—se bula makawa tu mai na Luve i Jiova oqo ni bera mada ga ni buli na lomalagi kei na vuravura. E vakacava na dede ni nodrau tiko vata na veitamani oqo? Era vakabauta e so na saenitisi ni noda lomalagi kei na vuravura e sa via 13 na bilioni na yabaki na kena dede. Sa gauna balavu dina oya se vakaevei? Ia, kevaka mada ga e dina na vakabauta oqo, se na lailai tiko ga ni vakatauvatani kei na dede ni nona bula na Luvei Jiova! Ia, na cava e cakava voli ena loma ni gauna kece oya?\n6. (a) Na cava a cakava voli na Luve i Jiova ni bera ni mai bula vakatamata? (b) E vakacava sara mada na veivolekati nei Jiova kei na Luvena?\n6 A marautaka voli na Luvena na nona itavi “me matai daucakacaka.” (Vosa Vakaibalebale 8:30) E kaya na iVolatabu: “Sa sega e dua na ka sa caka, me sega ni cakava ko koya.” (Joni 1:3) Erau cakacaka vata gona na veitamani oqo ena buli ni veika kece. Sa na gauna marautaki mada ga vei rau! Ia, e levu era na vakadinata ni loloma e tiko vua e dua na itubutubu kei na luvena e dau duatani sara. Na loloma li e “sai vau vinaka sara.” (Kolosa 3:14) Ia, sa na qai wacava na kaukaua ni nodrau veivolekati e rua erau tiko vata ena dua na gauna balavu? Sega tale ni vakabekataki ni kaukaua ni ivau ni veivolekati i Jiova na Kalou kei na Luvena e duatani duadua, e sega ni vakatauvatani rawa.\n7. Ni papitaiso o Jisu, e vakaraitaka vakacava o Jiova nona marautaki Luvena?\n7 Ia, e talai Luvena ga mai o Tamana me mai sucu vakatamata. Nona vakayacora oqo e kena ibalebale ni sa na yali toka mada mai tikina na Luvena lomani. Dua na ka nona kauai ni vakararai toka mai lomalagi qai raici Luvena ni tubu cake me yacova ni sa dua na tamata bula uasivi. Sa via yabaki 30 o Jisu qai papitaiso. Eda sa na kila ga na marau levu i Jiova ena ka e yaco oqo. A rogo sara ga kina na domo i Tamana mai lomalagi: “O koya oqo na noqu Gone ni toko, au sa dauvinakata vakalevu.” (Maciu 3:17) Sa na marau mada ga o Tamana ni raici Jisu ni vakayacora ena yalodina na ka kece a parofisaitaki, kei na ka kece a talai mai kina!—Joni 5:36; 17:4.\n8, 9. (a) Na cava a sotava o Jisu ena ika14 ni Naisani, 33 S.K.? E lai tarai Tamana vakalomalagi vakacava na ka e sotava? (b) Na cava e vakalaiva kina o Jiova me rarawa qai mate na Luvena?\n8 Ia, e marautaka beka o Jiova na ka e raica ena ika14 ni Naisani, 33 S.K.? E vakacava sara mada na ituvaki ni lomana, ni sa dabuitaki o Jisu ra qai vesuki koya na meca ena bogi? Nira biuti Jisu na nona itokani ra qai dui seuta, qai lai veilewaitaki tu ena dua na ituvatuva ni veilewai e cala vakalawa? Ni vakalialiai, kasiviti, qai lauroba? Ni kuitataki, lai tavaseisei kina na kuliniyagona? Ni vako na ligana kei na yavana ena dua na kau qai vakaliligi tu mera vakalialia? Ena vakacava na loma i Tamana ni sa tagici koya yani na Luvena ena levu ni nona mosi? E vakacava na loma i Jiova ni sa kaburaka mai o Jisu na iotioti ni nona icegu, qai imatai ni gauna oqo me tekivu sara mai ena gauna ni bulibuli, me sa na mai cava toka kina na bula i Luvena lomani?—Maciu 26:14-16, 46, 47, 56, 59, 67; 27:38-44, 46; Joni 19:1.\n‘E solia na Kalou na Luvena e duabau ga sa vakatubura’\n9 E sega vei keda na kena vosa. Eda sega ni vakamacalataka rawa na mosi ni loma i Jiova ni sa mate na Luvena. Eda rawa ga ni tukuna na vuna e vakalaiva kina me yaco na ka oqo. Ia, na cava e bolea kina o Tamana me sotava na rarawa oqo? E vakaraitaka vei keda o Jiova e dua na ka totoka ena Joni 3:16 (VV)—e dua na tikinivolatabu bibi e dau vakatokai sara mada ga me Kosipeli lailai. E kaya: “Sa lomani vuravura sara vaka oqo na Kalou, sa solia kina na luvena e duabau ga sa vakatubura, me kakua ni rusa ko ira yadua era sa vakabauti koya, me nodra ga na bula tawa mudu.” E bolea gona o Tamana me sotava na rarawa oqo ena vuku ni nona loloma. E ivakaraitaki ni loloma levu duadua na nona solia mai na Luvena o Jiova—me mai rarawa, me mate ena vukuda.\nNa Loloma Dina Vakalou\n10. Na cava e dua na gagadre levu ni tamata, ia na cava e sa yaco ena ibalebale ni vosa na “loloma”?\n10 Na cava na ibalebale ni loloma oqo? E tukuni ni loloma e dua vei ira na ka e gadreva vakalevu duadua na tamata. Mai na gauna ga e sucu kina me lai yacova tale nona mate, e dau qara na loloma na tamata, e marau ni vakila, e so mada ga era malumalumu ra qai mate yani nira sega ni lomani. Ia, e dredre sara me vakamacalataki. E macala ni dau wewe ni gusudra e levu na loloma. E sega ni caka rawa na kena ivola, kena sere, kei na kena serekali. Ia, e vaka me sa lecavi tale nikua na kena ibalebale dina. De dua, e vu oqo ena sivia tale ni kena vakayagataki.\n11, 12. (a) E vei ga eda na kila kina vakavinaka na ibalebale ni loloma, ena vuku ni cava? (b) Na mataqali loloma cava soti a vakamatatataki ena vosa makawa vakirisi? Ia, na loloma cava e cavuti vakalevu duadua ena iVolatabu Vakirisi Vakarisito? (Raica tale ga na ivakamacala e ra.) (c) Na cava na a·gaʹpe?\n11 Ia, e vocia vakavudi na iVolatabu na ibalebale ni loloma. E kaya na Expository Dictionary of New Testament Words nei Vine: “Ena qai kilai ga na loloma ke vakaraitaki.” E levu sara na ka eda kila me baleta na loloma i Jiova nida raica na ka e dau cakava vei ira nona ibulibuli me vaka e volatukutukutaki ena iVolatabu. Me kena ivakaraitaki, eda qai kila ga na loloma i Jiova nida dikeva na nona ivakaraitaki levu ni loloma eda se qai veivosakitaka mai! Eda na qai raica ena vica na wase e tu oqo e liu e levu tale na ivakaraitaki ni loloma i Jiova. Kuria oya noda rawa ni kila e levu tale na ka me baleta na loloma, ena noda dikeva na kena vosa taumada. Ena vosa vakirisi makawa, na vosa oqo na “loloma” * e va na kena vosa taumada. Ena va na vosa oqo, e dau vakayagataki vakalevu duadua ena iVolatabu Vakirisi Vakarisito na a·gaʹpe. E kaya e dua na volavosa ni iVolatabu ni vosa oqo e vakadewataka vakavoleka duadua na “loloma” dina. Ena vuku ni cava?\n12 Na a·gaʹpe e mataqali loloma e vakaraitaka e dua ni kila ni dodonu qai kilikili me vakaraitaka. Oqo e sega ni loloma e dau tuburi keda nida taleitaka na nona itovo se nona vosa e dua noda itokani. Na loloma oqo e nakiti, e uqeta e dua me kauaitaka e dua tale se mani vakacava tu na nona itovo. Qai kena ilutua, na a·gaʹpe e sega ni dau nanumi koya ga. Kena ivakaraitaki, raica tale mada na Joni 3:16, (VV). Na “vuravura” cava e lomana vakalevu na Kalou me solia kina na Luvena e duabau ga sa vakatubura? Oqo o ira kece na kawa i Atama e rawa mera vakabulai ena isoro i Jisu. Era okati e ke e levu sara na tamata e ca tu na nodra ivalavala. E lomani ira beka o Jiova me vaka era nona itokani voleka, me vaka na nona lomana na nona itokani yalodina o Eparama? (Jemesa 2:23, VV) Sega, ia e lomana ga na kawatamata o Jiova, e dina ni na vakila kina na rarawa. E vinakata ga me veisautaka na tamata na nona ivalavala. (2 Pita 3:9) Levu sa ra veisau. E marau me ciqomi ira oqo mera nona itokani.\n13, 14. Eda kila vakacava ni a·gaʹpe e okati tale ga kina na veidredreti?\n13 Ia, e so e cala nodra nanuma me baleta na a·gaʹpe. Era nanuma ni a·gaʹpe e vulici, ni sega ni vu dina mai lomada. Ia, e cala na vakasama oqo, baleta na a·gaʹpe e dau salavata kei na veikauaitaki se veidredreti. Me kena ivakaraitaki, a vola o Joni, “Sa lomana na Luvena ko Tamana,” a vakayagataki e ke na vosa e yavutaki ena a·gaʹpe. (Joni 3:35) Ia, e sega beka na veidredreti ena nodrau veilomani? Dikeva ni a qai kaya o Jisu me vaka e volai ena Joni 5:20, “Sa lomana na Luvena ko Tamana,” e vakayagataki e ke na vosa phi·leʹo. Na loloma i Jiova e dau yavutaki tu ga ena nona mositi keda na tamata. Ia, e sega ni dau veivakademeni. Na nona loloma e dau salavata tu ga kei na nona vuku, kei na lewadodonu.\n14 Me vaka eda sa raica mai, era vakasakiti kece na itovo i Jiova, era sega ni vakamelei rawa. Ia, e duatani duadua ga na nona loloma. Na nona loloma ga e dreti keda vakavoleka sara vua. Eda marau dina ni dau kilai vakalevu duadua ga o koya ena nona loloma. Ia, e dina beka? Eda kila vakacava?\n“Sa Loloma na Kalou”\n15. Na cava e kaya na iVolatabu me baleta na idivi oqo kei Jiova, na loloma? Na cava e duatani duadua kina na kena itukutukuni oqo? (Raica tale ga na ivakamacala e ra.)\n15 Vei ira kece na idivi kei Jiova, e duatani duadua na ka e tukuna na iVolatabu me baleta na loloma. Na iVolatabu e kaya ni o Jiova e itaukei ni vuku, lewadodonu, kei na kaukaua. E sega ni dua e tautauvata kei koya ena tolu na kena idivi oqo. Ia, e kaya me baleta na kena ikava: “Sa loloma na Kalou.” * E sega ni taukena na loloma o koya, o koya sara ga na loloma. (1 Joni 4:8) Na cava e kena ibalebale?\n16-18. (a) Na cava e kaya kina na iVolatabu ni “sa loloma na Kalou”? (b) Ena veika buli kece era tu e vuravura, na cava e vakatayaloyalotaka vinaka duadua ga kina na loloma ni Kalou na tamata?\n16 Na kena tukuni, “Sa loloma na Kalou” e sega ni tautauvata kei na nodra nanuma e so ni “loloma ga na Kalou.” E sega ni rawa nida kaya ni “Kalou ga na loloma.” O Jiova e dua dina na ka bula. E bula dina o koya, e vakila na ka qai vakaitovo ena levu tale na itovo me ikuri ni loloma. Ia, e kilai tani duadua ga ena loloma. Me vaka e kaya e dua na ivola me baleta na tikinivolatabu oqo: “E bula sara ga i Jiova na loloma.” E rawa nida biuta vaka oqo: Na kaukaua i Jiova e cakava rawa kina na ka. Na nona lewadodonu kei na nona vuku e dusimaki koya ena ka me cakava. Ia, na nona loloma e uqeti koya me cakava kina e dua na ka. Qai kena ilutua ni sega ni dau yali na loloma ena gauna e vakaraitaka kina na vo ni kena idivi.\n17 E dau tukuni ni o Jiova na vatuka ni loloma. Ke da vinakata gona meda kila na loloma dina, e dodonu meda kilai Jiova. Ia, de dua eda sa raica na idivi totoka oqo vua na tamata. Ia, e mai tu vakacava vei keda? Ena gauna ni bulibuli, e vakabauti ni a cavuta na vosa oqo o Jiova vua na Luvena: “Daru bulia na tamata me ucui kedaru, me tautauvata kei kedaru.” (Vakatekivu 1:26, NW) Vei ira na ka buli kece era tu e vuravura, na tamata ga e rawa ni loloma, ena sala oqo e ucuya kina na Tamana vakalomalagi. Nanuma ni a vakayagataka o Jiova e so na nona ibulibuli mera vakatayaloyalotaka na kena idivi. Ia, e qai digia na ibulibuli cecere duadua e vuravura, na tamata, me vakatayaloyalotaka na kena idivi qoroi duadua, na loloma.—Isikeli 1:10.\n18 Nida vakaraitaka na loloma e sega ni veivakaisini, e dodonu qai kilikili, sa da vakaraitaka tiko na idivi e kilai tani duadua kina o Jiova. Me vaka ga e vola na yapositolo o Joni: “Eda sa dauloloma ni sa lomani keda taumada na Kalou.” (1 Joni 4:19, VV) Ia, ena sala cava soti e lomani keda taumada kina na Kalou?\nE Liu Sara ga o Jiova\n19. Na cava e rawa nida tukuna kina ni loloma i Jiova e dua sara ga vei ira na vuna levu a bulibuli kina?\n19 E sega ni ka vou na loloma. Sega li ni oqo ga na ka a uqeti Jiova me tekivu bulibuli kina? E sega ni bulibuli baleta ni galili se gadreva na veitokani. E taucoko o Jiova, e sega ni dua na ka e lekata se gadreva. Ia, na loloma oqo, na itovo e sega ni dau kinoci, e uqeti koya me via vota yani na marau vei ira na nona ibulibuli era na taleitaka na isolisoli oqo. “Ai vakatekivu ni cakacaka ni Kalou” na Luvena e duabau. (Vakatakila 3:14) Sa qai vakayagataki koya na nona matai daucakacaka oqo o Jiova ena bulibuli, tekivu sara ga vei ira na agilosi. (Jope 38: 4, 7; Kolosa 1:16) E vakalougatataki ira na agilosi o Jiova ena bula galala, vuku, mera vakila tale ga na ka. Sa rawa gona vei ira na ibulibuli kaukaua oqo mera bucina na veilomani —vei ira vakataki ira, kei na nodra lomani Jiova. (2 Korinica 3:17, NW) Era sa mai veilomani gona, nira a lomani e liu.\n20, 21. Eda kila vakacava ni o Jiova a dua na ka nona lomani rau o Atama kei Ivi? Ia, erau qai dolea vakacava na nona loloma?\n20 E vaka tale ga oqo vua na tamata. Mai na ivakatekivu, sa vakavatukanataki mai vei rau o Atama kei Ivi na loloma. Se e vei ga erau rai kina ena nodrau itikotiko Parataisi e Iteni, erau na raica ga na ivakatakilakila ni loloma i Tamadrau vei rau. Dikeva na ka e kaya na iVolatabu: “A sa tea e dua na were na Kalou ko Jiova, mai na tu-i-cake mai Iteni, a sa kauta kina na tamata ka bulia ko koya.” (Vakatekivu 2:8) O sa bau sikova e dua na were se veisenikau totoka? Na cava o taleitaka vakalevu duadua? Nomu sarava na rarama ni cila basikata na draunikau ena dua na vanua rugurugua? Na duiroka ena dua na loganisenikau? Na rorogo ni wai ni lutuma toka na savu qai salavata kei na nodra sere na veimanumanu vuka, kei na nodra vagugu na manumanu lalai me vaka na maka? Vakacava na iboi ni veivunikau, na boibetabeta ni vuadra, kei na iboi kamica ni sedra? Ia, se mani vakacava na rairai totoka ni veiloganisenikau era tu nikua, e sega ga ni dua e siviti Iteni. Ena vuku ni cava?\n21 E tea na were oya o Jiova! E macala tu ga ni na sega ni tukuni rawa na kena totoka. E tu e kea na kau vinaka kece ga—koya e laukana, kei na kena me saravi tu mada ga ena kena totoka. E bulabula na were oqo ni vakasuasuataki vinaka, vakarautaki vakamaqosa, ra qai bula kina na veimataqali manumanu totoka. Sega tale ni dua na ka me sega ni vakarautaki vei Atama kei Ivi me rau marautaka kina nodrau bula, qai mai tu yani na cakacaka marautaki me rau qarava kei na nodrau veimaliwai vinaka. E liu o Jiova ena nona vakarautaka vei rau na loloma, e sega ni dua na vuna me rau sega ni via dolea lesu kina na loloma levu oqo. Ia, erau vakawaletaka na loloma oya. Erau sega ni qai lomana na Tamadrau vakalomalagi, erau saqati koya ga ena levu ni nodrau kocokoco.—Vakatekivu, wase 2.\n22. E dina ni rau saqati Jiova o Atama kei Ivi, ia e vakaraitaka vakacava na Kalou ni dei na nona loloma?\n22 Sa na vakamosia mada ga na loma i Jiova! Ia, e sa vakaotia beka vakadua na nona loloma? Sega! “Sa sega ni mudu na nona loloma.” (Same 136:1) Totolo ga nona vakarautaka tale e dua na isolisoli loloma me vakabulai kina na kawa i Atama kei Ivi e lomana me cakava na ka e dodonu. Me vaka eda sa raica mai, na isolisoli oqo e okati kina nona solia nona bula o koya na Luvena lomani. E sega ni ka rawarawa tale ga oqo vua na Tamana.—1 Joni 4:10.\n23. Na cava e dua na vuna e tukuni kina ni o Jiova e “Kalou mamarau,” ia na taro bibi cava ena qai tasereki ena wase e tarava?\n23 Io, ena ivakatekivu, a liu o Jiova ena nona vakaraitaka nona loloma vua na kawatamata. E levu dina na gauna a vakaraitaka kina o Jiova ni “sa taumada nona loloma vei keda.” Na loloma e dau vakatubura na duavata kei na marau, sa rauta me vakatokai o Jiova me “Kalou mamarau.” (1 Timoci 1:11, NW) Ia, oqo e dua na taro bibi. Vakacava o Jiova, e lomani keda yadua? Ena tasereki oqo ena ulutaga e tarava.\n^ para. 11 E dau vakayagataki tale ga ena iVolatabu Vakirisi Vakarisito na vu se verb na phi·leʹo, e kena ibalebale “na loloma ni veiyaloni, veivakamenemenei, se veidredreti (me vaka beka nodrau veivolekati e rua na veitokani dredre se veitacini).” Na vosa na stor·geʹ, se loloma vakaveiwekani, a vakayagataki ena 2 Timoci 3:3 me vakaraitaka ni na kunekunei dredre na loloma vaka oqo ena gauna ni ivakataotioti. E sega ni vakayagataki ena iVolatabu Vakirisi Vakarisito na eʹros, se loloma ni dodomo e dau vakaraitaka e dua na tagane vua e dua na yalewa, e dina ni cavuti na loloma oqo ena iVolatabu.—Vosa Vakaibalebale 5:15-20.\n^ para. 15 E so na tikinivolatabu e vaka tale ga oqo na kedra ibiubiu. Me kena ivakaraitaki, “Sa rarama na Kalou” kei na “sa buka waqa caucaudre na noda Kalou.” (1 Joni 1:5; Iperiu 12:29) Ia, me nanumi tiko ni oqo erau ivosavosa ga, erau vakatautauvatani Jiova tiko kei na veika e rairai. O Jiova e vaka na rarama, baleta ni savasava qai dodonu na nona ivalavala. E sega ni taleitaka o koya na ivalavala “butobuto” se veika tawasavasava. Na kaukaua tale ga e tu vua e rawa ni vakatauvatani kei na bukawaqa ni sa yavala me veivakarusai.\nSame 63:1-11 Meda raica vakacava na loloma i Jiova vei keda? Ia, na yaloqaqa cava me solia vei keda na loloma oya?\nOsea 11:1-4; 14:4-8 Dua na ka na levu ni talaidredre nei Isireli (se o ira na Ifireimi), ia, e vakaraitaka vakacava o Jiova na nona loloma vakatama?\nMaciu 5:43-48 E vakaraitaka vakacava vei keda o Jiova na nona loloma vakatama?\nJoni 17:15-26 Eda kila vakacava ni lomani keda o Jiova ena nona masulaki ira na nona imuri?\niMeli iMeli “Sa Taumada na Nona Loloma Vei Keda”\n“Qo na iBalebale ni Noda Lomana na Kalou”


iTikotiko - Ni sa kidavaki mai ki na valenivolavola ni Tekinolaji ni Genimal\nNa cava o vakasaqara tiko?\nVakasaqara e dua na vakatovotovo ni DNA. Taipataka me baleta na bula veiyacovi vaka DNA\nVakasaqara e dua na itukutuku. Taipataka me baleta na buccalwab\nVakamuria se taura me macala. Taipataka na ivakaraitaki ni 250256\nRaica na veivakatovolei DNA taucoko Vakatovolei ni DNA me baleti ira na manumanu vuka\nNi sa kidavaki mai ki na GENIMAL\nEda vakarautaka na iwali vou ni vakatovotovotaki ni DNA kivei ira na dauvakatitiqa. Keitou na vakadeitaka ni ko na rawata tikoga na kena macala vinaka duadua. Keimami nuitaka ni ko ni marautaka mo ni solia vei keimami na nomuni vakatovolei ni DNA.\nOtataka na Vakatovotovo ni DNA\nRawata na Noqu Macala\nRailesuva noqu Vakatovotovo ni DNA\niTuvaki sega ni vakatovotovotaki\nNa ka eda vakaliuca sa ikoya me da vakarautaka na veiqaravi cecere ka sega ni vakatauvatani rawa. Ena loma ni cakacaka vakaikoya, sa na gumatua tikoga kina o Genimal ena kena vakarautaki na kena macala dodonu ka dodonu duadua e rawa ena vuku ni kena iwalwalale ni cakacaka ni bula.\nTotolo na Nomu Macala\nVinaka vakalevu na neimami vakadidike ni vakadidike vakaivola, keimami solia na kena macala ena dua na gauna lekaleka sara.\nMate veitauvi veitaqaqai : 1-3 na siga\nMate levu vaka-mate, Soqona Yalewa: 1-6 na siga\nVeiyacovi ni DNA : 1-3 na siga.\nKena iSau Vinaka Duadua\nKeitou cakava na neitou vinaka taucoko me keitou vakarautaka vei iko na isau vinaka duadua ena vakatovotovo yadua ni DNA. Me baleti ira na dautuvatuva se dua na iwiliwili levu ni vakadidike, eda vakarautaka vosacavuti.\nTaqomaka na sitivikiti ni DNA\nNa noda sitivikiti kece ni DNA e lako vata mai kei na dua na nabavuni ni veivakadeitaki dina.\nSausaumi ena 3X sega ni saumi\nNa sausaumi ena 3x ka sega ni saumi e rawa ni voli mai na 79 na /.\nRailesu vinaka duadua\nImeli vakaikoya ni sa rasiti na nomu sabolo. Na dikevi ni veigauna donu ni toso ni nomu vakadave taro. Mo raica tudei na nomu sitivikiti ni DNA.\nVakaraitaka na kena macala\nVoleka ni noda vakatovotovo taucoko sa vakarautaki tu ena kena e vakamacalataki. Ena kena vakaliuci na nomu vakaliuca na nomu vakadikevi, keitou sa vakadeitaka vei iko na lokuyara vinaka duadua.\nLavetaka na macala ni nomu vakadidike ena sivia na 117 na vosa me vakarautaki kina na veisau ena veimatanitu.\nVakau tiko ena vuqa na gauna\nOtataka e dua na kato ni vakatovotovo ni DNA ena gauna oqo mo volia kina e dua na isau vinaka cake ka qai vakauta na nomu sabolo ena veigauna duidui ena loma ni 2 na yabaki. Me kena ivakaraitaki, e rawa ni o vakauta e 2 na sabolo ni mataka, 3 tale ena rua tale na vula kei na so tale.\nAu vinakata me'u otataka e dua na vakatovotovo ni DNA me baleta na\nManumanu vuka (13)\nNa iotioti ni noda vakatovolei ni DNA vakatorocaketaki\nVAKAN2 Polyneuropathy mataqali 2 ena Leonberger\nVakatovotovo ni DNA vou: LEMP ena Leonberger\nVakatovotovo ni DNA vou: IMM ena Osetolu\nMe vaka na ka o raica?\nRaica eso tale na itukutuku\nSa vakarautaki tu na vakatovotovo ni DNA\nVakatovotovotaki ni DNA e vakayacori\nNa noda iubi ni veitaqati\nKunea na vakavinakataki dina ni vakatovotovotaki ni DNA\nNa iwalewale e cakacaka kina\nE rawarawa sara na noda loma ni cakacaka...\nOtataka na vakatovotovo ni DNA ka rejisitataka na nomu manumanu\nKato ni ikumuni\nKeitou na vakauta yani vei iko na nomu kato ni kumuna se ena so na gauna o na rawa ni vakayagataka ga na nomu.\nKumuna vata na nomu ivakaraitaki ka vakauta ki na neitou ivola ni vakadidike\nTaura vakatotolo na nomu macala ena imeli, meli vakaumeli, SMS kei na so tale\nRaica na itukutuku matailalai oqo ena veivakatagedegede duidui ni dua na ota.\nYalovinaka vakacuruma na imeli\nE cala na itikotiko ni imeli oqo\nKeimami sa mai vakacurumi kemuni ki na neimami FamilySearch\nO sa subscribed oti na FamilySearch\nTukuna tiko na itukutuku lastest\nMe tukuni na veivakatovolei lastest DNA\nVakalailaitaki kena isau\nMe tukuni kina na promotional\nVakaitavi ena parokaramu ni vakadidike\nNa keda ituvaki vinaka sa noda itavi me da vakaliuca\nEra vakayagataka na neimami vakailesilesi kaukauwa duadua na tekinolaji ni Senijiuri 21 me sotavi kina na gagadre ni vakatovotovo yadua ni DNA.\nEra sa dau vakayagataka tikoga na genimal Biotechnlologi na vakatovotovotaki ni DNA ena kena voli na iyaya ni cakacaka vakaiyalayala. Keimami dau vakayagataka na veitiki ni yago vakakoya ka vakarautaka na veiqaravi vakasakiti kei na kena macala dodonu ka dodonu me baleta na vakatovotovo kece ni DNA eda cakava.\nNa tekinolaji vakacakacaka ni Genimal e tiko kina e sivia na 10000 na tamata cakacaka kei na vuniwai ni veiqaravi e vuravura taucoko ka ra cakacaka vata tiko kei keda eda sa vakarautaka tiko na veiqaravi vakasakiti ka vakaitaukei yadua.\nMai Tomani Keimami!\nVakadidike kei na Veivakatorocaketaki\nNa genimal e dau vakaitavitaki vakalevu ena kena vakatorocaketaki na vakatovotovo ni DNA vou, vakabibi ena vanua ni mate vakatamata vei ira na koli, pusi kei na ose.\niVakatakata ni bula taucoko\nEra sa yalataka na genimal me vakatorocaketaki na ivakarau vou ka dau rokova vakalevu cake na ituvaki ni bula. Sa biu laivi na ethdium me kakua ni kilai (duka ni waicala ni lewenivanua). iSolisoli cakava e veimama ena loma ni 10 na yabaki.\niVakarau ni itabatamata e tarava\nNa noda vakatovotovo taucoko ni DNA vakatovotovo sa vakatorocaketaki tiko yani vakamalua ki na nodra iwalewale na itabatamata vou ka vakadeitaka na kena macala e nuitaki ka totolo cake (vakavuqa ena 1 na siga).\nTaqomaki ni iYe Bula\nE okati kina na vakadidike nei Genimal ena parokaramu ni kena taqomaki na veika bula kecega kei na kena itikotiko. Eda cakacaka vata kei ira na ONDOLS ena veiparokaramu duidui kei na igacagaca ni manumanu.\nDigidigi ni VAKARAITAKI\nVinaka vakalevu na tekinolaji vovou, sa tauyavutaka kina na GENIMAL na digidigi ni EXPRESS. Sa dua na digidigi totolo veivakurabuitaki ka vakadeitaki ni na yaco ena gauna lekaleka duadua.\nMate veitauvi 24h\nMate vaka-mate kei na roka 72h\nNa kawa ni vakaraitaki ni itabatamata e tarava e sa caka tiko ka vuqa na mate vakayabaki ena tiko ena 24h ena dua na gauna lekaleka mai oqo.\nRaimuri ni vakatovotovo ni DNA ena gauna donu\nKila tikoga na toso ni kena vakadidike.\nLako ki na ivakarau ni vakadinadina\nSemati ni vakatovotovo kei na tataqomaki ni DNA\nNa noda sitivikiti kece ni DNA e tiko na kena nabavuni ni veitaqomaki. Na nabavuni oqo e sega ni vakadinadina.\nDikeva na noqu sitivikiti\nSa taqomaki taucoko na neitou mataveilawa ka sa taqomaki taucoko na nomu itukutuku.\nEra Dau Tukuna Vei Keda o Ira na Noda iYauqaqa\nVale iVakaraitaki raraba: ★★★★★ 4.9 yavutaki ena 150 railesu.\nSega ni kilai\nRaica kece na Railesu\nDodonu kece e taqomaki, GENIMAL Biotechnologies© 2022


NA VUNAU NI SORO 6 FOV - A sa vosa vei Mosese ko Jiova, - Bible Search\nNA VUNAU NI SORO 5 NA VUNAU NI SORO 7\nNA VUNAU NI SORO 6\nAi soro ni cala eso, 1-7. Ai valavala ni soro kama, 8-13. Ai valavala ni madrali laukana, 14-18. Ai madrali kei Eroni kei na luvena e na siga era sa lumuti kina, 19-23. Ai valavala ni soro ni valavala ca, 24-30.\n1A sa vosa vei Mosese ko Jiova, ka kaya, 2Kevaka sai valavala ca e dua na tamata, ka sai valavala vakatani vei Jiova, ka vosa lasu vua na kai nona e na ka sa soli vua me maroroya, se na ka erau veiyalayalati kina, se na ka sa kovei, se sa cakacaka vakaukauwa vua na kai nona; 3se sa kunea beka na ka sa yali, ka lasu kina, ka bubului vakailasu: e na dua na ka sa kitaka na tamata, kai valavala ca kina: 4ia ni sai valavala ca, a sa cala kina, ena vakasuka na ka sa kovea, se na ka sa rawata vakaukauwa, se na ka sa soli vua me maroroya, se na ka sa yali sa kunea ko koya, 5se dua na ka sa bubului vakailasu kina; ena sauma kece, ka vakaikuritaka e na dua na tikina ni sa wase lima; me solia vua na kenai taukei, e na siga sa macala kina na nona cala. 6Ia me kauta mai ko koya nai soro ni nona caka cala vei Jiova, a sipi tagane sa sega na kena ca, mai na qele ni sipi, vua na bete, ni ko sa lewa mada na ka sa rauta na nona cala; 7ena qai sorovaki koya na bete e na mata i Jiova: ena sega kina ni cudruvi e na dua na ka sa cala kina.\n8A sa vosa vei Mosese ko Jiova, ka kaya, 9Mo vakarota vei Eroni kei iratou na luvena, ka kaya, Oqo na lewa e na vuku ni soro kama: nai soro kama, ena sa vakamai tiko e nai cabocabo-ni-soro e na bogi ka sigavaka, ka na waqa tiko kina na bukawaqa ni cabocabo-ni-soro. 10Ia me vakaisulu na bete e nonai sulu lineni, me daramaka talega na nona tarausese lekaleka lineni, me qai kauta na dravusa ni soro kama mai na dela ni cabocabo-ni-soro, ka sova voleka ki nai cabocabo-ni-soro. 11Ia me qai luvata na nonai sulu ko koya, ka vakaisulu e nai sulu tani, ka kauta yani na dravusa ki nai bili ni tikotiko, ki na vanua savasava. 12Ia me waqa tikoga na buka e nai cabocabo-ni-soro; me kakua sara ni boko: ia me vakaikuritaka na buka ko koya na bete e na veimataka kecega, ka tuva vakavinaka kina nai soro kama; me vakama talega kina ko koya na uro ni madrali ni veivinakati. 13Me waqa tikoga na buka e na dela ni cabocabo-ni-soro; me kakua ni boko.\n14Ia oqo na vunau ni madrali laukana: Me vakacabora ko ira na luve i Eroni e na mata i Jiova, e na mata ni cabocabo-ni-soro. 15Ia me yakuta ko koya na madrai droka vinaka mai nai madrali laukana, kei na kena waiwai, kei na drega kecega me vakamai sa tu e nai madrali laukana, ka vakama e na dela ni cabocabo-ni-soro me ka boi vinaka, ka mei vakananumi vei Jiova. 16Ia na kena vo, me ra kania ko Eroni kei na luvena: me laukana vata kei na madrai sa sega ni vakaleveni e na tikina tabu; e na loma ni rara sa vakabai ni vale ni veitavaki, me ra kania kina: 17me kakua ni vavi kei na leveni. Au sa solia me kedrai votavota mai na ka sa cabori vei au e na bukawaqa; sa ka tabu sara, me vaka nai soro ni valavala ca, kei nai soro ni caka cala. 18Me ra kania ko ira kecega na tagane vei ira na luve i Eroni. Oqo na vunau sa tawa mudu e na vuku ni ka sa vakacabori vei Jiova e na bukawaqa, e na nomudou veitabatamata: ena tabu ga ko ira kece sa tarai ira.\n19A sa vosa vei Mosese ko Jiova, ka kaya, 20Oqo nai madrali nei Eroni kei iratou na luvena, me ra vakacabora vei Jiova e na siga sa lumuti kina; e dua na omeri madrai droka vinaka mei madrali laukana me caka tikoga, e dua na kena wase ni sa wase rua e na mataka, ka dua na kena wase e na yakavi. 21Me caka vata kei na waiwai e na dari kaukamea; ni sa vavi mo qai kauta mai ki loma: na tiki ni madrali laukana sa vavi mo cabora me ka boi vinaka vei Jiova. 22Ia ko koya vei iratou na luvena sa lumuti me bete me nonai sosomi, me vakacabora: sai lesilesi i Jiova, ka tawa mudu; me vakamai kecega. 23Ia nai madrali laukana kecega ni bete me vakamai sara: me kakua ni laukana.\n24A sa vosa vei Mosese ko Jiova, ka kaya, 25Mo vosa vei Eroni kei iratou na luvena, ka kaya, Oqo na vunau ni soro ni valavala ca: E na yasana sa vakamatei kina nai soro kama, me vakamatei kina nai soro ni valavala ca e na mata i Jiova: oqo sa ka tabu sara: 26Na bete sa cabora e na vuku ni valavala ca me kania: me laukana e na tikina tabu, e na loma ni rara sa vakabai ni vale ni veitavaki. 27Ena tabu ga na ka kecega sa tara na yagona: ia ni sa kureitaki e dua na kena dra ki na dua nai sulu, mo savata oqori sa kureitaki kina e na tikina tabu. 28Ia na kuro qele sa riri kina, me vorolaki: ia kevaka sa riri e na kuro parasa, me masi ka dere e na wai. 29Me ra kania ko ira kecega na tagane vei ira na bete: oqo sa ka tabu sara. 30Ia me kakua ni laukana e dua nai soro ni valavala ca, sa kau mai e dua na kena dra ki na vale ni veitavaki, me ia kina na veibulubuluti e na tikina tabu: me na vakamai e na bukawaqa.


“Dou Cakava Oqo Mo Dou Vakananumi Au Kina” Vakananumi na Mate i Jisu ena 2 Epereli — Watchtower LAIBRI ENA INTERNET\nkm 3/07 t. 1\n“Dou Cakava Oqo Mo Dou Vakananumi Au Kina”\nVakananumi na Mate i Jisu ena 2 Epereli\n1. Na cava e tikinisiga bibi kina na 2 Epereli, 2007?\n1 Rauta ni vica na milioni na lewe i vuravura era na vakananuma tiko na mate vakaisoro i Jisu ena 2 Epereli, 2007. A mai mate o Jisu ena nona tokona na dodonu ni veiliutaki i Tamana, kei na nona mai vakalasuya na veibeitaki i Setani na Tevoro ena nona tukuna nida qarava tiko na Kalou meda rawaka ga kina. (Jope 2:1-5) Eda na nanuma lesu ena iVakayakavi ni Turaga na mate i Jisu ena yago e uasivi qai sega ni ivalavala ca, ena nona ‘solia na nona bula me keda ivoli na lewe vuqa.’ (Maciu 20:28) A vakasalataki ira gona nona tisaipeli o Jisu: “Dou cakava oqo mo dou vakananumi au kina.” (Luke 22:19) Noda vakavinavinakataka na ivoli na nona isolisoli talei na Kalou, e uqeti keda beka meda sa tekivu vakarautaki keda yani ena vakananumi ni iloloma uasivi oqo?—Joni 3:16.\n2. Eda na vakarautaka vakacava na lomada ni se bera na iVakananumi?\n2 Meda Vakarautaka na Lomada: Noda vakasamataka na veika a yaco ena iotioti ni vica na siga i Jisu e vuravura, eda na rawa ni vakarautaka kina na lomada ni se bera na iVakananumi. (Esera 7:10) E tiko ena Dikeva na iVolatabu e Veisiga—2007 kei na ivolanivula na 2007 Calendar, na ituvatuva ni wili iVolatabu ena yaga meda vakarautaka kina na lomada. Na ituvatuva ni wili iVolatabu oqo e vakamuria sara ga na siga e yaco tiko kina vei Jisu na veika e so ni se bera ni vakamatei. Na siga kei na tikinisiga e tiko ena iVolatabu e yavutaki ena nodra ivolanivula na Jiu, e tekivu ena gauna e dromu kina na siga ena dua na siga me yacova na kena dromu ena siga e tarava. Dina ga ni duidui na noda ivolanivula, ia na ituvatuva ni wili iVolatabu ni iVakananumi e lako vata sara ga kei na nodra ivolanivula na Jiu. Noda railesuva na veika a yaco, da masulaka, da qai vakasamataka vakatitobu na loloma ni Kalou, ena yaga vei keda na noda na qai lai tiko ena iVakananumi.\n3. Eda na vukei ira vakacava na tataleitaki kei ira era sa mate tu vakayalo me yaga vei ira na iVakananumi?\n3 Veisureti: Na itoma ni Noda Cakacaka Vakaitalatala ni vula o Feperueri e vakamacalataki kina na cakacaka lavotaki ni veisureti ena iVakananumi. O sa tuvana oti beka nomu ituvatuva mo vakaitavi vakalevu ena cakacaka lavotaki oqo? Meda nanuma tiko ni siga ni iVakananumi na Moniti, 2 Epereli—e siga ni olodei e Viti. Ia vakacava, eda sa vola beka na yacadra o ira eda na sureta, eda sa veitaratara tale ga kei ira? Tuvanaka rawa mo yaco totolo yani ena vanua ena caka kina na iVakananumi mo rawa ni tavaki ira o sureta kei ira na tataleitaki. Rawa ni o dabe vata kei ira, mo raica me tiko na nodra iVolatabu kei na ivolanisere. Vakaveikilaitaki ira vei ira na lewe ni ivavakoso. Ni sa oti na iVakananumi, tu vakarau mo sauma nodra vakatataro. Sureti ira tale ena ivunau lavotaki ena vakayacori tiko ena 15 Epereli. Mera raica na qase me dua na nodra ivola ni veisureti ni iVakananumi o ira era sa mate tu vakayalo era a dau soqoni tu ena ivavakoso, mera sureti tale ga ena vunau lavotaki.\n4. Eda na vukei ira vakacava na tataleitaki mera toso vakayalo ni oti na iVakananumi?\n4 Vukei ira na Ka Vou kei Ira na Mate tu Vakayalo Mera Toso: Ena vakamacalataka vakalekaleka o koya e vunau ena iVakananumi na noda ituvatuva ni vuli iVolatabu, ena uqeti ira tale ga na ka vou mera tomana tiko ga nodra vulica na veika e baleti Jiova. Rawa gona nida vakayagataka na nona ivakamacala meda yavutaka kina noda vukei ira eda sureta. Ke ra se sega ni vuli iVolatabu, meda sikovi ira ni oti ga na iVakananumi da qai vakaraitaka vei ira na icakacaka ni vuli iVolatabu e sega ni saumi. Ia me qai rawa nira toso vakayalo e dodonu mera tiko ena soqoni. (Iper. 10:24, 25) Me rawa nira mai tomani keda, e dodonu sara ga meda uqeti ira mera dau mai soqoni. O ira na qase era na sikovi ira na sa mate tu vakayalo era a tiko ena iVakananumi, mera vakayagataka na tikina e veivosakitaki ena iVakananumi me yavu ni nodra veivosaki kei ira era sa malumu tu. De na uqeti ira oqo mera mai tosoya tale nodra veiqaravi ena ivavakoso.\n5. Ena cakayaco vakacava vei keda na noda tiko ena iVakananumi?\n5 Na iVakananumi e dua na gauna vinaka meda vakasamataka kina vakabibi na ka erau sa cakava vei keda o Jiova kei Jisu Karisito. Oqo ena vakatitobutaka noda lomani rau, ena cakayaco tale ga ina noda itovo. (2 Kor. 5:14, 15; 1 Joni 4:11) Oqo sara ga na gauna meda sa tekivu vakarautaki keda kina kei ira na tataleitaki ina soqo bibi eda na ‘vakatakila tiko kina na nona mate na Turaga.’—1 Kor. 11:26.


The Fiji Times » Veimaroroi e na i oloolo ni veisusugi\nVeimaroroi e na i oloolo ni veisusugi\n22 September, 2014, 10:53 am\nUpdate: 10:53AM E DUA na vakacegu levu era a mai solia na marama ni yanuyanu vakaturaga o Beqa vei ira na marama ni koro o Rukurukulevu mai Nadroga ena siga Vakaruwai sa oti.\nOqori ena kena mai soli wale na nodra i vakamoko ka gole sara tiko mai na i solisoli oqo mai vei Naomi Ragogo Roberts, e dua na marama ni Rukua, Beqa ka sa vakaitikoiko tudei tiko mai Serene ena gauna nikua.\nE tukuna o Akosita Catanasiga na nodra i liuliu na marama ni Beqa ka ra soli vakamoko tiko mai oqo ni sa oti oqo e va na yabaki na nona veivuke tiko mai o Naomi kei na nona matavuvale vei ira na marama ni Beqa ka sa tara tale ga na noda Viti ena gauna nikua.\nO Naomi e dua na marama ka sa bau veivuke sara ga mai vei keimami na marama ni Beqa, vakabibi ena dua na neimami tiki ni sulu e loma oqo na marama na i vakamoko.\nSa tete sara na nona veivuke oqo ka keimami sa voleka ni tara kece na veiyasai Viti.\nKeimami sa lesu mai Wainibuka, Naitasiri, Vanua Levu, mai na yasana o Ra kei na vica na koro e Nadroga ena kena soli wale tiko na i vakamoko vei ira na marama ka keimami dau raica votu sara ga e matadra na marau levu baleta nira sega ni solia kina e dua na i lavo.\nE dua na marama e a luluvu ni tukuna ni dua tu ga nona i vakamoko ka se kauta sara mai e na vale nei tamana e na gauna e a se vakamau kina, e dau dara ga ena gauna ni soqo, tukuna o Akosita.\nE dua na marama e soli wale vua e va se lima nona i vakamoko.\nOqo na i vakamoko sau lelevu mai Serene e vakauta tiko mai o Naomi ka tiko na kedra i sau ena sagavulu na dola ka so e sivia na dua na drau na dola.\nKeimami solia tale ga nodra i vakamoko o ira na marama tauvi kenisa.\nE soli tale ga nodra i vakamoko o ira na gone lalai kei ira na marama bukete ka vakarautaki mai me ganiti ira ga.\nKuria o Akosita ka kaya ni tukuna ni dau vakatau tiko ga mai vei Naomi na vanua se koro mera laki soli vakamoko kina.\nE rau tukuna o Salome Nagata kei Merewai Biu na nodrau vakavinavinaka levu vei ira na wekadratou mai Beqa.\nKeimami vakavinavinaka na marama ni Rukurukulevu ena veivuke levu era mai cakava na neimami KAI mai Beqa.\nOqo e dua na neimami tiki ni sulu na marama ka tiko sara e cake na kena i sau, ia, ni mai soli wale tu vaka oqo sa dua na ka na neimami vakavinavinaka cecekia, tukuna o Salome.\nE kuria o Merewai ka kaya ni ra tabili tale ga mai na marama ni tikina o Cuvu kei ira na marama ka ra a makete tiko e Naidovi kei ira eso na marama ni Idia.\nE vaka e kama na veigasau ni sa tete na i tukutuku nodra tiko na marama ni Beqa e valenisoqo, o ira na suka mai na cakacaka e na veiotela era vakusakusa mai mera mai votai tale ga, sa dua na ka vinaka dina, tukuna o Merewai.


E Vakacaucautaki Jiova kei Karisito na iSoqosoqo Levu | Vale ni Vakatawa Vulici\nULUTAGA NI VULI 3\n“E vakabulai keimami na neimami Kalou e dabe tiko ena idabedabe vakaturaga, na Lami tale ga.”—VKTA. 7:10.\nSERE 14 Lagita na Tui Vou kei Vuravura\n1. Na cava e yaco ni rogoca e dua na cauravou na ivunau ena 1935?\nENA 1926, e papitaiso kina e dua na cauravou yabaki 18. Erau Gonevuli ni iVolatabu na nona itubutubu, na yaca era kilai kina na iVakadinadina i Jiova ena gauna ya. E tolu na luvedrau tagane, e rua na yalewa. Erau tuberi ratou na gone me ratou qaravi Jiova, me ratou vakatotomuri Karisito. Me vakataki ira ga na Gonevuli ni iVolatabu ena gauna ya, e dau vakayagataka e veiyabaki na cauravou qori na madrai kei na waini ena iVakayakavi ni Turaga. Ia e veisautaka na nona rai e dua na ivunau guiguilecavi dredre ena 1935, e kena ulutaga “The Great Multitude” (Na iSoqosoqo Levu). E vunau kina o J. F. Rutherford ena soqo e vakayacori e Washington, D.C., Merika. Na cava e vakatakilai ena soqo qori?\n2. Na ka dina marautaki cava e vakamacalataki ena ivunau nei Brother Rutherford?\n2 E vakamacalataka o Brother Rutherford na lewe ni “isoqosoqo levu” e tukuni ena Vakatakila 7:9. E dau nanumi tu nira ikarua ni iwasewase mera bula i lomalagi, era sega ni yalodina sara me vakataki ira na lumuti. E vakamacalataka mai na iVolatabu o Brother Rutherford nira sega ni digitaki na lewe ni isoqosoqo levu mera lai bula i lomalagi. Ia era lewe ga ni so tale na sipi * i Karisito era na bula sivia na “veivakararawataki levu,” mera bula tawamudu e vuravura. (Vkta. 7:14) E yalataka o Jisu: “Eso tale na sipi era noqu era sega ni tiko ena bai qo au na kauti ira tale ga mai, era na rogoca na domoqu, ena qai dua ga na qelenisipi, dua ga na kena ivakatawa.” (Joni 10:16) Qo o ira na tamata yalodina i Jiova, era nuitaka na bula tawamudu ena Parataisi e vuravura. (Maciu 25:31-33, 46) Na kilaka vou qori e veisautaka sara ga na nodra bula e levu na tamata i Jiova, wili kina na tacida yabaki 18 qori. Ena sala cava?—Same 97:11; Vkai. 4:18.\nLEVU ERA VEISAU ENA KILAKA VOU\n3-4. Ena soqo ni 1935, cava era liaca e levu me baleta na nodra inuinui? Na vuna?\n3 E guiguilecavi dredre na soqo qori ni kerei ira na vakarorogo o koya e vunau: “O kemuni kece na vakanamata ena bula tawamudu e vuravura, oni rawa ni tucake mada?” Era tiko ena soqo qori e rauta ni 20,000. E tukuna e dua na tacida tagane nira tucake e sivia ni veimama na kedra iwiliwili. Sa qai kacivaka o Brother Rutherford: “Raica! Na isoqosoqo levu!” E rogo mai na kaila ni marau. Era liaca o ira na tucake nira sega ni digitaki mera lai bula i lomalagi. Era kila nira sega ni lumuti ena yalo tabu. Ena siga tarava ni soqo, era papitaiso e 840 mera iVakadinadina i Jiova, e levu era lewe ni so tale na sipi.\n4 Tekivu mai na siga qori, e sega tale ni qai vakayagataka na madrai kei na waini ena iVakayakavi ni Turaga na cauravou ya kei na vica tale na udolu na tacida. E levu era duavata kei na ka e tukuna e dua na tacida tagane yalomalumalumu: “Au se vakayagataka ga na madrai kei na waini ena iVakananumi ni 1935, au sa qai kila niu sega ni lumuti ena yalo tabu i Jiova meu bula i lomalagi. Ia au vakanamata ga meu bula tawamudu e vuravura, meu veivuke ena kena veisautaki me parataisi.” (Roma 8:16, 17; 2 Kor. 1:21, 22) Tekivu ena gauna qori, e tubu tiko ga na kedra iwiliwili na isoqosoqo levu, ra qai cakacaka vata kei ira na ivovo ni lumuti. *\n5. Na cava nona rai o Jiova me baleti ira na sega tale ni vakayagataka na madrai kei na waini?\n5 Na cava nona rai o Jiova me baleti ira na sega tale ni vakayagataka na madrai kei na waini ena iVakananumi ni oti na 1935? Vakacava ke dua na tacida papitaiso nikua e vakayagataka na madrai kei na waini ena iVakayakavi ni Turaga, ia e qai liaca ni sega ni lumuti? (1 Kor. 11:28) Eso era vakayagataka na madrai kei na waini ni sega ni matata vei ira na nodra inuinui. Ke ra yalomalumalumu qai kila nira cala, ra sega tale ni vakayagataka, ra qai qaravi Jiova tiko ga ena yalodina, ena vakadonui ira o Jiova mera lewe ni so tale na sipi. E macala nira sega ni vakayagataka na madrai kei na waini, ia era na tiko ena iVakananumi. Na vuna? Nira vakavinavinakataka na ka e cakava o Jiova kei Jisu ena vukudra.\nNA INUINUI TOTOKA\n6. Na cava e vakarota o Jisu me ratou cakava na agilosi?\n6 Me vaka ni sa voleka sara na veivakararawataki levu, e vinaka meda veivosakitaka na ka e tukuni ena Vakatakila wase 7 me baleti ira na lotu vaKarisito lumuti, kei na isoqosoqo levu ni so tale na sipi. E vakaroti ratou na agilosi o Jisu, me ratou tarova tu na va na cagi ni veivakarusai. Eratou na tarova tiko qori me yacova nira dregati kece na lotu vaKarisito lumuti, ya nona vakadonui ira o Jiova. (Vkta. 7:1-4) Era na vakaicovitaki nira yalodina. Ena sala cava? Era na veiliutaki kei Karisito e lomalagi mera tui, mera bete tale ga. (Vkta. 20:6) Era nanamaki tu na vuvale ni Kalou mai lomalagi ena nodra vakaicovitaki na le 144,000 na lumuti mera lai bula i lomalagi.\nEra marau na isoqosoqo levu, era dara tu na isulu balavu vulavula ra qai taura tu na taba ni niuniu. Era duri tu ena mata ni idabedabe vakaturaga ni Kalou kei na mata ni Lami (Raica na parakaravu 7)\n7. Me vaka e tukuni ena Vakatakila 7:9, 10, o cei e raivotutaka o Joni? Na cava era cakava tiko? (Raica na iyaloyalo ena waqana.)\n7 Ni vakamacalataka oti o Joni na le 144,000 na tui kei na bete, e raica e dua tale na ka marautaki. Na cava ya? E dua na “isoqosoqo levu” era bula sivia na Amaketoni. Era lewe levu sara na isoqosoqo levu mai vei ira na lumuti. E sega ni cavuti na kedra iwiliwili. (Wilika Vakatakila 7:9, 10.) Era ‘vakaisulu balavu vulavula,’ qori e dusia nira sega ni ‘tauvi duka’ ena vuravura i Setani, era yalodina tiko ga vua na Kalou kei Karisito. (Jeme. 1:27) Era kailavaka ni vakabulai ira o Jiova kei Jisu na Lami ni Kalou. Era taura tale ga na taba ni niuniu, e dusia nira marautaka nona digitaki o Jisu me Tui lumuti i Jiova.—Vakatauvatana Joni 12:12, 13.\n8. Na cava eda vulica ena Vakatakila 7:11, 12 me baleta na vuvale i Jiova mai lomalagi?\n8 Wilika Vakatakila 7:11, 12. Na cava e yaco mai lomalagi? E raica o Joni nira marau na vuvale i Jiova mai lomalagi nira vakacaucautaki koya na isoqosoqo levu. Era na marau gona na vuvale i Jiova mai lomalagi ni sa vakayacori na raivotu qo ena nodra bula sivia na veivakararawataki levu na isoqosoqo levu.\n9. Me vaka e tukuni ena Vakatakila 7:13-15, na cava era cakava tiko ena gauna qo na isoqosoqo levu?\n9 Wilika Vakatakila 7:13-15. E vola o Joni ni o ira na isoqosoqo levu “era savata na nodra isulu balavu ra qai vakavulavulataka ena dra ni Lami.” E kena ibalebale ni savasava na nodra lewaeloma, e vakadonui ira tale ga o Jiova. (Aisea 1:18) Era lotu vaKarisito yalayala, papitaiso. Era vakaraitaka na dei ni nodra vakabauta na isoro i Jisu, era veiwekani voleka tale ga kei Jiova. (Joni 3:36; 1 Pita 3:21) Era vakadonui gona mera tiko ena mata ni idabedabe vakaturaga ni Kalou, ena nodra “veiqaravi tabu ena siga kei na bogi” ena lomanibai ni valenisoro vakayalo e vuravura. Era gumatua tiko ena gauna qo ena nodra vakaitavi vakalevu ena vunautaki ni Matanitu ni Kalou kei na veivakatisaipelitaki. Na vuna? Nira vakaliuca na Matanitu ni Kalou.—Maciu 6:33; 24:14; 28:19, 20.\nEra marau na lewe ni isoqosoqo levu ni so tale na sipi nira bula sivia na veivakararawataki levu (Raica na parakaravu 10)\n10. Na cava era nuidei kina na lewe ni isoqosoqo levu? Na yalayala cava era na raica ni vakayacori?\n10 Era nuidei na lewe ni isoqosoqo levu era bula sivia na veivakararawataki levu ni na karoni ira tiko ga na Kalou. Na vuna? “O koya e dabe tiko ena idabedabe vakaturaga ena qai tevuka vei ira na nona valelaca.” Sa na qai vakayacori na yalayala era nuitaka tu na so tale na sipi: “Ena qusia tani tale ga [na Kalou] na wainimata kece mai na matadra, sa na sega tale na mate, na lolosi, na tagiyaso, kei na mosi.”—Vkta. 21:3, 4.\n11-12. (a) Me vaka e tukuni ena Vakatakila 7:16, 17, era na vakalougatataki vakacava na lewe ni isoqosoqo levu? (b) Cava era rawa ni cakava ena iVakananumi na so tale na sipi? Na vuna?\n11 Wilika Vakatakila 7:16, 17. Eso na tamata i Jiova ena gauna qo era sotava na leqa ni kakana ena vuku ni dredre vakailavo, se na revurevu ni tikoyavavala kei na ivalu. So tale era vesu ena vuku ni nodra vakabauta. Ia e dua na ka era marautaka na lewe ni isoqosoqo levu. Na cava ya? Era kila ni na sautu na kedra kakana vakayago kei na kakana vakayalo nira bula sivia na vakarusai ni vuravura ca qo. Ni vakarusai na vuravura i Setani, era na sega ni vakaleqai na lewe ni isoqosoqo levu ena “katakata warumisa” ni cudru i Jiova ena tau vei ira na veimatanitu. Ni cava na veivakararawataki levu, o Jisu ena tuberi ira na bula e vuravura ina “wai ni bula [tawamudu].” Vakasamataka mada qori, na totoka ni nodra inuinui na isoqosoqo levu. Era na rairai sega ni mate ni vakatauvatani kei na bilioni era bula e vuravura!—Joni 11:26.\n12 Era vakavinavinaka vei Jiova kei Jisu na so tale na sipi ena totoka ni nodra inuinui! Era sega ni digitaki mera lai bula i lomalagi, ia o Jiova e lomani ira me vaka ga na nona lomani ira na lumuti. E rawa nira vakacaucautaka na Kalou kei Karisito na rua na ilawalawa qo. Dua na sala era cakava kina qori nira tiko ena iVakayakavi ni Turaga.\nVEIVAKACAUCAUTAKI MAI VU NI LOMAMU ENA IVAKANANUMI\nNi veisoliyaki na madrai kei na waini ena iVakananumi, eda vakasamataka nona mate o Jisu ena vukuda meda rawata kina na bula (Raica na parakaravu 13-15)\n13-14. Na cava meda tiko kece kina ena iVakananumi ni mate i Karisito?\n13 Ni laurai na kedra iwiliwili na tiko ena iVakananumi e veiyasa i vuravura ena vica na yabaki sa oti, e lailai sara era vakayagataka na madrai kei na waini. Ena levu gona na ivavakoso, e sega sara ga ni dua e vakayagataka na madrai kei na waini. Kena ibalebale, e dua na iwiliwili levu era tiko ena iVakananumi era nuitaka na bula e vuravura. Ia na cava era tiko kina ena iVakayakavi ni Turaga? E vaka ga noda tiko ena nona vakamau e dua na noda itokani. Eda tiko ena vakamau nida lomani rau na veiwatini, eda via tokoni rau. Era tiko gona ena iVakananumi na so tale na sipi nira lomani Karisito kei ira na lumuti, era via vakaraitaka tale ga na nodra veitokoni. Dua tale na vuna era tiko kina ena soqo qori, ya mera vakaraitaka nodra vakavinavinakataka na isoro i Jisu e rawati kina na bula tawamudu e vuravura.\n14 Era tiko tale ga ena iVakananumi na so tale na sipi mera talairawarawa ena ivakaro i Jisu. Ni tauyavutaka o Jisu na iVakayakavi ni Turaga kei ratou na nona yapositolo yalodina, e tukuna vei ratou: “Dou cakava tiko ga qo mo dou vakananumi au kina.” (1 Kor. 11:23-26) Era na tiko gona ena iVakayakavi ni Turaga na so tale na sipi me yacova nira lako kece i lomalagi na lumuti. Era sureta mada ga e levu tale mera tiko tale ga ena iVakananumi.\n15. Eda na vakacaucautaka vakacava na Kalou kei Karisito ena iVakananumi?\n15 Nida tiko ena iVakananumi, eda rawa ni vakacaucautaka na Kalou kei Karisito ena sere kei na masu. Na ulutaga ni vunau ena yabaki qo “Vakavinavinakataka na Veika sa Cakava ena Vukumu na Kalou kei Karisito!” Eda na vakavinavinakataka kina vakalevu na ka e cakava o Jiova kei Karisito. Ni veisoliyaki na madrai kei na waini, eda na vakasamataka na kena ibalebale, na yago kei na dra i Jisu. Eda na vakasamataka nona soli Luvena o Jiova me mate ena vukuda me rawa nida bula. (Maciu 20:28) Era na sega gona ni via calata na iVakananumi o ira kece na lomana na Tamada vakalomalagi kei na Luvena.\nVAKAVINAVINAKATAKI JIOVA NI VAKARAUTAKA NA NOMU INUINUI\n16. Era tautauvata vakacava na lumuti kei na so tale na sipi?\n16 Na Kalou e mareqeti ira na lumuti kei na so tale na sipi. E lomani ira vakatautauvata na rua na ilawalawa qori. E tautauvata ga na ivoli e vakarautaka me baleti ira na lumuti kei na so tale na sipi, ya na bula i luvena lomani. E duidui ga na nodrau inuinui na rua na ilawalawa qo. E vinakati mera yalodina kece vua na Kalou kei Karisito. (Same 31:23) Meda nanuma tiko ni rawa ni dusimaki keda kece na yalo tabu. Kena ibalebale o Jiova e solia vei keda yadua na nona yalo tabu me vakatau ena keda ituvaki, se da lumuti se so tale na sipi.\n17. Na cava era vakanamata kina na ivovo ni lumuti?\n17 Era sega ni sucu kaya na lotu vaKarisito lumuti na inuinui ni bula i lomalagi. Na Kalou sara ga e tugana e lomadra na inuinui qori. Era na vakasamataka, masulaka ra qai nanamaki mera vakaicovitaki i lomalagi. Era sega mada ga ni kila ena vakacava tu na yagodra nira sa kabula vakayalo. (Fpai. 3:20, 21; 1 Joni 3:2) Ia era vakanamata mera sotavi Jiova, Jisu, ira na agilosi, kei ira na vo ni lumuti, mera lai duavata ena Matanitu vakalomalagi.\n18. Na cava era nanamaki tu kina na so tale na sipi?\n18 Era mareqeta na so tale na sipi na inuinui mera bula tawamudu e vuravura, na ka era vinakata tu na tamata kece. (Dauv. 3:11) Era nanamaki tu ina gauna mera veivuke ena kena veisautaki na vuravura me parataisi. Era na dui tara kina na nodra vale, tea na kedra kakana, susugi luvedra tale ga mera bulabula vinaka. (Aisea 65:21-23) Era vakanamata tale ga mera gade ena veiyasa i vuravura, mera marautaka na kena veiulunivanua, veikau, kei na wasawasa, mera vulica na ka kece e bulia o Jiova. Koya e bibi sara, era marau nira sa na qai veivolekati ga vakalevu kei Jiova, ena dei tale ga na nodra veiwekani kei koya.\n19. Na cava eda rawa ni cakava ena iVakananumi? Cava na tikinisiga ni iVakananumi ena yabaki qo?\n19 E vakarautaka o Jiova na inuinui totoka se bera mai vei ira yadua na nona dauveiqaravi yalayala. (Jere. 29:11) Na iVakananumi ni nona mate o Karisito, e gauna vinaka vei keda kece meda vakacaucautaka kina na Kalou kei Karisito, ena ka erau cakava ena vukuda meda rawata kina na bula tawamudu. E macala ni iVakananumi e soqoni bibi duadua vei keda na lotu vaKarisito dina. Ena yabaki qo, ena vakayacori tiko ni dromu na siga ena Vakarauwai na ika27 ni Maji, 2021. Ena veivanua e sega ni vakatabui kina na noda cakacaka, e rawa nira tiko ena soqo qo e dua na iwiliwili levu. Eso tale era na tiko ena soqo nira tusaqati mada ga. Eso tale era na vakananuma na soqo qo e valeniveivesu. Ni rai tiko mai o Jiova, o Jisu, kei na vuvale vakalomalagi, meda marautaka mada ga na iVakananumi na ivavakoso kece, iwasewase lalai, kei keda yadua!\nEna sega ni caka na soqoni ena muanimacawa ke donuya na iVakananumi na Vakarauwai, me vaka ena yabaki qo. E sega gona ni vakarautaki na ulutaga ni vuli ena macawa mai qo\nNa ka dina cava me baleta “na isoqosoqo levu” e kilai ena 1935?\nNa cava era vakanamata kina na lewe ni isoqosoqo levu ni oti na veivakararawataki levu?\nEda na vakacaucautaka vakacava na Kalou kei Karisito ena iVakananumi?\n^ para. 5 E siga bibi vei keda na iVakadinadina i Jiova na ika27 ni Maji, 2021. Ena yakavi qori, eda na vakananuma kina na mate i Karisito. Levu era tiko ena soqo qori era lewe ni ‘so tale na sipi’ a cavuta o Jisu. Na ka dina marautaki cava e vakatakilai ena 1935 me baleti ira? Na cava era vakanamata kina na so tale na sipi ni oti na veivakararawataki levu? Era na vakacaucautaka vakacava na Kalou kei Karisito nira tiko ena iVakananumi?\n^ para. 2 IVAKAMACALA NI VOSA: O ira na so tale na sipi era kumuni ena iotioti ni veisiga. Era muri Karisito ra qai vakanamata mera bula tawamudu e vuravura. Na isoqosoqo levu era lewe tale ga ni so tale na sipi, era bula tiko ni lewa na kawatamata o Karisito ena veivakararawataki levu, ra qai bula sivia na veivakararawataki levu.\n^ para. 4 IVAKAMACALA NI VOSA: Na matavosa “ivovo ni lumuti” e dusi ira na lumuti era se bula tiko e vuravura, era dau vakayagataka na madrai kei na waini ena iVakayakavi ni Turaga.\niMeli iMeli E Vakacaucautaki Jiova kei Karisito na iSoqosoqo Levu\nw21 Janueri t. 14-19


MEGA NA CINA VAKAIYALAYALA - Vakanamata ki na rarama ni waqa ni kena vakatotolotaki na cina manufacturer\n400A LIUTAKA na vanua o 3IN1 na kau ni kau ena CMY\n260W 9R na kau kei na rarama iliuliu ni toso\n150Na kau ni kau 3in1 e VAKAVUNA na rarama ni ulu ni toso\n28x25W na rarama levu ni ZOOM ni toso ki liu\nDua na timi R&D vata kei\n20 veiyabaki ni veika sotavi.\nwarranty ni galala\n24 auwa ni oti na volivolitaki\nkena saumi na iSoqosoqo\n48 vakatovotovo ni auwa\nni se bera\nBULI IYAYA TIKO\nVALE NI VALENIVOLAVOLA\nLAINI NI VAKATOVOTOVO\nNI SUASUA VAKATOVOTOVO\nCava na vuna e digitaki keda kina\nVakatulewa 14 Veiyabaki ni veika sotavi\nMe tekivu mai 2006, MEGA sa specializing tu na kena cina, ni Valeniyaloyalo Yavala na cina ka vakadaudroini na cina. Keitou vakarautaka na OEM & ODM veiqaravi, ni iwali vinaka ni nomu veivakatagedegede se veika e yaco.\nIvakatagedegede ni kena vakarautaki na vuravura\nNa ivoli kece e CE & RoHS certificated. Vakayacora na ISO:9001 ivakarau vinaka ni veiqaravi kei na GB/IEC.\nGauna ni veiliutaki vakalekaleka\n8 soqoni kei na sala ni vakatovotovo, kei na output vakavula ni 50,000 Tabanilotu. Eso na iyaya kilai levu era dau tu ga ena kena ivotavota, na gauna ni veiliutaki sa na sega tale ni wawa.\nBiuta na itukutuku meda, ka da na sauma ena loma ni 24 auwa ena imeli\nJanueri 04, 2021\nKemuni na kasitama: Vinaka vakalevu na nomu veitokoni ki na MEGA PRO LITES ena 2020. Na yabaki vou ni Jaina ni 2021 sa roro tiko mai, Keimami diva mo ni dua na yabaki vou ni bula marau, ka ra marautaka vata na matavuvale taucoko na marau, gadreva na kalougata vinaka vei iko ena yabaki ni moce! Me rawa ni da marautaka na CNY vakacagicagi. Ena tiko na neitou kabani ena gade mai na Feperueri ...\nFeperueri 24, 2020\nNo.48 Fengshen Avenue, Huadu tikina, Guangzhou City, Guangdong Province, Jaina


Na Domo ni Parofisai mai na Lotu i Kavitu VILIAME RAVAI | Monday, September 11, 2017\nUpdate: 11:06AM ESA koto oqo era na i kuri ni itukutuku ni Domo ni Parofisai mai na Lotu i Kavitu ni Lesu Vakarua Mai, ni wiliwili sara yani.\n�Mo taura e dua nai vola vivigi ka vola kina na vosa kecega, ka�u sa tukuna vei iko, ka baleti ira na Isireli kei ira na Juta, kei ira na matanitu kecega.� Jeremaia 36:2\nNa Kalou e a vakaroti ira na Parofita me ra vola na i tukutuku ni gauna sa oti, na i tukutuku e rauti keda e daidai, kei na parofisai ni gauna sa bera mai me ra kakua ni yali.\n8. Era kila na tamata ni Kalou, ka ra vola na Nona i tukutuku ni so tale era vakasalataki me ra vola na i tukutuku vata ga ko ya?\n�Koi au ko Taniela, ka�u kila mai na i vola ni wiliwili ni yabaki sa yaco kina na vosa nei Jeremaia na parofita.� Taniela 9:2.\nKo Taniela e a dau wilika vakagumatua na i vola nei Jeremaia, Aisea kei Isikeli, ka raica mai kina na i naki ni Kalou me baleti ira na nona tamata.\nEda wilika ena i vola nei Pita na i vola nei Paula.\nE na gauna ni kena tekivutaki na lotu va-Karisito era vakabauta ni Kalou e vakaraitaka vei Paula e na ka me vola.\n�Me vaka talega e na nona i vola kecega ko Paula ni sa tukuna na veika oqo, a sa tukuna na ka eso e dredre me kilai, ia ko ira era sa sega ni vuku, era sa kauta vakatani, me vaka talega kina na i Vola Tabu kece, me rusa kina.� 2 Pita 3:16.\nE a vakasoqoni vata taucoko ko Esera e 39 na i vola mai na Veiyalayalati Makawa. Oqo era a vola e 30 na parofita.\nO ira na tamata era a bula ni se bera ni sucu ko Jisu, era vakabauta ni volai na Veiyalayalati Makawa e na lewa ni Kalou.\n9. A cava e kaya ko Jisu me baleta na bibi ni Veiyalayalati Makawa?\n�Sa qai kaya vua ko Koya, kevaka era sa sega ni rogoci Mosese kei ira na parofita, era na sega ni vakarogoca, kevaka sa tucake e dua mai na mate.� Luke 16:31.\nE vakamatatataka eke ko Jisu na bibi ni nodra i vola na parofita.\nNa Veiyalayalati Vou e vakayagataka vaka 263 na vei tiki ni vola mai na Veiyalayalati Makawa.\nMe vaka ni naki ni Kalou me vakayagataki kina tamata taucoko na Veiyalayalati Vou.\nEda wilika ena Veiyalayalati Vou na i tukutuku kei Jisu kei na kena tauyavutaki na lotu va-Karisito.\nE na gauna ni kena vulici tiko kina na lesoni oqo ko na kunea ni Vola Tabu ei vola ni Kalou vei iko, ka vakamacalataki Jisu kei na Nona i naki e na vukumu.\nNa Profisai e Vakadinadinataka Na i Vola Tabu\nE rawa sara ni vakadinadinataki na i Vola Tabu. E tovolea na tamata me kila na ka ese bera ni yaco, ia na Kalou duadua ga e kila.\nOqo e vakatokai me parofisai, ko na vulici ira eso ena lesoni oqo.\n10. Ko Taia e dua vei ira na koro levu e na gauna e a bula donuya ko Isireli, a cava e kaya na Kalou vei Isireli ni na yacovi Taia?


Tuitabu Alexander VI kei na Veidinadinati Nodra na Tuitabu e Wasei Rua Kina o vuravura | iTukutuku Makawa\nWILIKA ENA VOSA Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Cibemba Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kikaonde Kinyarwanda Kirghiz Kirundi Korean Lingala Lithuanian Luvale Macedonian Malagasy Myanmar Norwegian Polish Portuguese (Brazil) Romanian Russian Sepedi Serbian (Cyrillic) Serbian (Roman) Sesotho (Lesotho) Setswana Silozi Sinhala Slovak Slovenian Spanish Swahili Swahili (Congo) Swedish Tagalog Thai Tigrinya Tok Pisin Tsonga Turkish Twi Ukrainian Vietnamese Xhosa Zulu vakaViti\nLawa e Wasei Rua Kina o Vuravura\nNI LESU ga mai o Christopher Columbus ena imatai ni nona soko ena veiyasa i Merika ena 1493, rau veiletitaka sara na tui Sipeni kei na tui Potukali o cei me lewa na veivoli kei na tawani ni vanua era se qai kune vou. Mani kere veivuke o Sipeni vua na tuitabu o Alexander VI me walia na leqa qori.\nRA TAWASEI VURAVURA NA TUI KEI IRA NA TUI TABU\nE via lewa o Sipeni, Potukali kei ira na tuitabu na vanua era kune vou. Solia ena 1455 na veivakadonui o Tuitabu Nicholas V vei Potukali na dodonu me butuvanua, okati kina na veiyanuyanu ena Wasawasa na Atalanitika e Aferika, me lewa tale ga na ka kece e raica e kea. Dua na veidinadinati a vakayacori ena 1479 e vakatokai me Treaty of Alcáçovas. A solia kina o Afonso V kei na luvena o Ravouvou John II mai Potukali na yanuyanu na Canary vei Ferdinand kei Isabella mai Sipeni. Sa qai vakadonuya o Sipeni me lewa o Potukali na veika e vauca na veivoli e Aferika kei na Azores, o Cape Verde kei Madeira. Ni oti tale e rua na yabaki e vakadeitaka tale na veidinadinati qori o Tuitabu Sixtus IV, vakamatatataka ni na taukena o Potukali na vanua vou kece era kune ena ceva kei na tokalau ni yanuyanu o Canary.\nKaya o John II mai Potukali ni vanua kece e butuvanua kina o Columbus sa na taukena o Potukali. Ia sega sara ga ni taleitaka na veidinadinati qori na vuvale vakatui e Sipeni, ratou mani vakamamasu vua na tuitabu vou o Alexander VI, me soli vei Sipeni na dodonu me tawana qai vakalotu vaKarisitotaki ira na vanua e butuvanua kina o Columbus.\nEna dua ga na ivola i Tuitabu Alexander VI, e wasei rua kina o vuravura\nVakatura kina e tolu na lawa o Alexander. Kena imatai, ena “lewa ni Kalou Kaukaua Duadua” e soli kina na dodonu me taukena duadua ga o Sipeni na vanua kece era kune vou. Kena ikarua nona droinitaka e dua na laini mai na vualiku ina ceva me yaco ina rauta na 560 na kilomita ina ra ni yanuyanu o Cape Verde. E kaya o Alexander ni vanua kece e kune vou ena yasayasa vakara ni laini qori, me taukena o Sipeni. Ena dua ga nona ivola qori na tuitabu e wasei rua kina o vuravura! Na kena ikatolu oya me toso nona lewa o Sipeni ina yasayasa vaka ina tokalau me yaco sara i Idia. Cudru kina vakalevu o Tui John mai Potukali nira se qai wavokita ga na ucunivanua kei Aferika na nona tamata, sa dewa tale ga yani na lewa i Potukali ena wasawasa vakaIdia.\nLAWA VOU E WASEI RUA KINA O VURAVURA\nE sega ni taleitaka na veivosaki kei Alexander * o John, mani veidinadinati sara kina vakadodonu vei Ferdinand kei Isabella. E kaya na dauvolaivola o William Bernstein: “Yalorawarawa o Sipeni me veidinadinati ni rivarivabitaki Potukali ni levu na vanua e lewa tu ena yasayasa vakaMerika.” E vakaturi gona ena 1494 e dua na veidinadinati e vakatokayacataki ena dua na tauni e Sipeni, o Tordesillas, qori ga na vanua a vakatututaki kina na veidinadinati qori.\nNa veidinadinati qo e vakatokai me Treaty of Tordesillas e dei tiko ga ena laini a droinitaka mada o Alexander, ia sa toso me 1,480 tale na kilomita ina yasayasa vakara. Kena irairai ni vanua kece e Aferika vaka kina e Esia sa “taukena” tu o Potukali. Qo sa qai nona o Sipeni na yasayasa kece vakaMerika. Kena tosoi qori na droini ena yasayasa vakara e kune kina na vanua o Brazil, mani wili vei Potukali.\nNa dodonu vakalawa e soli qori vei Sipeni kei Potukali me rau butuvanua, rau valataka tale ga na vanua vou, e vakavuna vakalevu na vakadavedra. E sega ni kauaitaki kina na nodra dodonu na itaukei ni vanua, vu ni nodra vuaviritaki ra vakacacani tale ga. Vica vata gona na senitiuri nodra veileti tiko na veimatanitu mera veiliutaki, mera taukena na wasawasa.\n^ para. 9 Me ikuri ni ivakamacala ni nona veivakaisini na tuitabu qo, raica na ulutaga “Alexander na Ikaono—Na Tui Tabu e Beci Kina na Lotu Katolika,” ena Vale ni Vakatawa 15 June, 2003, tabana e 26-29.\nSO NA KENA ITUKUTUKU\nEra uqeti Sipeni kei Potukali na tuitabu era veiliutaki mera vaKarisitotaki na lotu butobuto era sotava nira butuvanua.\nVakatulewa na tuitabu o Alexander VI ena 1493, e droinitaka na laini me wasei rua kina na wasawasa na Atalanitika, qai lewa o Sipeni na yasayasa vakara.\nVakayagataka vinaka o Sipeni na lawa a bulia o Alexander kei na so tale na lawa va qori me lewa kina na vanua era se qai kune vou.\nVica vata na senitiuri nodra dau vakayagataka tiko na veimatanitu e Urope na dodonu vakalawa e solia na tuitabu mera taqomaka se valataka kina na vanua mera tawana.\n‘Era Sakitaka Nodra Dodonu’\nE kaya na dauvolaivola o Barnaby Rogerson: “E rairai dua na itukutuku vakasakiti nikua na ka a caka qori, nona wasea rua na vuravura e dua na tuitabu me yaga ga vua e rua na matanitu lailai e Urope, era sakitaka kina nodra dodonu eso na vanua vakaUrope mera vakatulewa e vuravura.” E tomana: “Rawa ni tukuni” ni lawa e vola na tuitabu “e tekivu kina nodra veivakalolomataki na matanitu era dau butuvanua.”


Yaco Dina na Yalayala ni Kalou\nMe vaka ga e parofisaitaka o Jisu, sa vunautaki tiko na itukutuku vinaka ni Matanitu ni Kalou e veiyasa i vuravura. (Maciu 24:14) E kaya na ivola i Taniela ni Matanitu qori e nona na Kalou. E vakamacalataka na wase 2 na parofisai me baleta na veitaravi ni matanitu vakatamata e veiliutaki me tekivu mai Papiloni makawa me yacova mai na gauna qo. Na tikina e 44 e parofisaitaka na ka ena yaco:\n“Ena vakarautaka na Kalou ni lomalagi e dua na matanitu ena sega sara ni vakarusai. Ena sega ni soli na matanitu qo vua e dua tale na tamata. Ena vurumemeataka, ena vakawabokotaki ira na veimatanitu kece qori, ena tu ga me tawamudu.”\nNa parofisai qori kei na so tale e vakaraitaka ni Matanitu ni Kalou ena sosomitaka na veiliutaki kece vakatamata. Ena dei na kena veiliutaki qai kauta mai na veivakalougatataki e vuravura. Ena vakacava na bula ni sa veiliutaki na Matanitu ni Kalou? Raica mada e vica na yalayala totoka ena yaco dina.\nSEGA TALE NA IVALU\nSame 46:9: “[Na Kalou] ena mai vakaotia . . . na ivalu e vuravura taucoko. E musuka o koya na dakaititi qai vorolaka na moto, e vakama na qiqinivalu ena bukawaqa.”\nRaitayaloyalotaka mada ni sa na sega ni vakayagataki na kila kei na ilavo ena iyaragi vakaniukilia e veivakamatei tiko ena levu na vanua nikua. Sa na vakayagataki na kila kei na ilavo qori ena veivuke eda vinakata dina tu na lewenivanua! Qori na ka ena vakayacora na Matanitu ni Kalou.\nSEGA NA TAUVIMATE\nAisea 33:24: “Ena sega ni kaya e dua na lewenivanua: ‘Au tauvimate.’”\nVakasamataka mada na vuravura sa na sega kina na mateniuto, kenisa, malaria, kei na so tale na mate. Ena sega na valenibula kei na wainimate. Era na marautaka kece na lewe i vuravura na bula uasivi.\nSEGA NI LEQA NA KAKANA\nSame 72:16: “Ena levu na covuata e vuravura, ena vuabale ena dela ni veiulunivanua.”\nEna sautu o vuravura ena kakana, ena rauti keda kece qai tu vakarawarawa. Sa na sega na waloloi kei na kana vakaca.\nSEGA NA MOSI, RARAWA, MATE\nVakatakila 21:4: “[Na Kalou] ena qusia tale ga na wainimata kece mai na matadra, sa na sega tale na mate, na lolosi, na tagiyaso, kei na mosi. Sa oti na veika e dau yaco e liu.”\nEna marautaki tawamudu na bula uasivi ena vuravura parataisi! Qori na ka e yalataka na Dauveibuli dauloloma, na Kalou o Jiova.\n“ENA YACO DINA”\nVakacava ena yaco dina na yalayala sa cavuti oti mai? E levu era kaya ni totoka na bula e yalataki tu ena iVolatabu, ia e dredre mera vakabauta na vakasama ni bula tawamudu. E sega ni kurabuitaki qori ni se sega ni dua vei keda e bula tawamudu.\nEda bobula tu na kawatamata ina ivalavala ca kei na mate. Dua na gauna balavu noda vakila toka mai na mosi, rarawa, kei na leqa. E levu gona sa matau vei ira na ivakarau ni bula ya. Ia qori e sega ni nona inaki me baleti keda na Dauveibuli na Kalou o Jiova.\nMeda vakadeitaka ni na yaco dina na nona yalayala kece, e kaya na Kalou: “Ena sega ni lesu wale vei au, ia ena vakayacora na ka ga au vinakata, ena yaco dina na ka au tala kina.”—Aisea 55:11.\nE vakamacalataka na iVolatabu ni Kalou o Jiova e “sega ni lasu rawa.” (Taito 1:2) E levu na ka totoka e yalataka tu me baleta na veigauna se bera mai. E vinaka gona meda veivosakitaka na rua na taro qo: E rawa nida bula tawamudu ena vuravura Parataisi me vaka e yalataki? Na cava meda cakava meda marautaka kina na yalayala ni Kalou? E veivakacegui na isau ni rua na taro qori ena vica na ulutaga e tarava.\nDonu na iTukutuku Makawa\niMeli iMeli Yalayala ena Yaco Dina


The Fiji Times » Coriti na salusalu ni yasana ko Ba\nCoriti na salusalu ni yasana ko Ba\nNODA Railesu e na macawa oqo eda na raica kina na solesolevaki e na yasana o Ba.\nNi tei wilika sara yani na i tukutuku ka a tabaka e na Na i Lalakai ko Iliesa Naivale e na yabaki 1981:\nEna bogi ni Vakarauwai sa oti, a mai vakacavari kina na cori ni dua na salusalu vakaitamera ka taura vakavinaka e va na siga na kena cori tiko, ka kena i sau vakailavo e $60,091.\nNa veimataqali senikau dui roka ka ra vakalewe ni salusalu oqo, era lewe ni Yasana vakaturaga ko Ba, na lewe ni yasana levu duadua e Viti.\nEra soko wasa mai na vei yanuyanu, ra siro mai na veidelana, ka ra lako yani vakayawa na tu vakacakacaka, ka ra dui kauta yani na bulabula kei an vakasakiti ni kedra i rairai me sa qai la?ki muloni vata e na kena cori na i tui salusalu, me vaka ka ra dau soqova e na veiyabaki.\nNa i saluiwaki talei ka qai kuria na i boi sareguregu ni i salusalu oqo sa i koya na nodra qai mai veicurumaki vakamaqosa e na kedra maliwa lewe ni yasana ko Ba, ko ira na turaga kei na Bulou ni yasana vakaturaga ko Kadavu, ka ra a sureti me ra dolava na soqo ni Adi Salusalu 1981.\nEra sega ni mai dolava walega na soqo, era sa mai tiki tale tu ga ni soqo me yacova na kena sogo.\nA dolavi na Adi Salusalu e na yabaki oqo e na Vukelulu na i matai ni vula oqo ko Jiulai, ka qai la?ki sogo e na Vakarauwai na i ka 4.\nE cavuisausau vakadua na soqo ni yabaki e na ni a kumuni rawa kina na i lavo levu e $60,091.00.\nEra a dolava na soqo na turaga kei na marama vakaturaga mai Kadavu e na i lavo vakaitamera ka swivia na $10,000.00, ka qai sogota na turaga na Tui Vuda ka Minisita ni Veikau ko Ratu Josaia Tavaiqia e na $1,000.00.\nSa vica vata na yasana e Viti era sa sureti oti me ra dolava na Adi Salusalu e na vica na yabaki sa oti, ka sa dua na wa ni veiwekani vinaka e sa bukia na yasana o Ba vei ira oqori.\nNa nodra lomasoli mera dau mai cau, e sa veivakayaloqaqataki dina sara ki na yasana ko Ba.\nIa, ni ra sa sureti na lewe ni yasana ko Kadavu me ra dolava na Adi Salusalu e na yabaki oqo, e sa macala tu ga mai na kena i tekivu ni sa baci dua dina na soqo bula e na vuku ni veitauvutaki kei Kadavu vei ira mai na yasayasa vaka-Ra.\nEra a sureti na lewe ni yasana ko Kadavu ka ra tu e loma ni yasana ko Ba, ia, na i vakarau ni yalo e tu vei ira mai Kadavu, era sa qai veitokoni yani na turaga kei na marama ni Kadavu ka ra tu e na veikoro lelevu e Viti Levu me vakatekivu yani e Suva, ka kauta sobu.\nE tuburi ira na turaga ni yasana ko Ba, na bunolevu e na gauna e tekivu kina na soqo ni sa tekivu vata tu kei na qito ni veitauvutaki.\nNa veisolevuti kei na veisamei e sega ni caka rawa ni sa tekivu rawa tu ga mai e na gauna ni veiqaraqaravi vakavanua.\nNi sa bula ga mai na kena i tekivu, sa la?ki bula talega e na vo ni tolu na siga ka sa rairai o koya oqori na vuna a tasoro vakayauyau ga mai kina na i lavo.\nNa soqo ni Adi Salusalu e viavia duidui ga mai vakalailai na i naki ni kumuni lavo ka ra dau lavaka na veiyasana vakaturaga e Viti.\nE vakayacori e na veiyabaki ka kena i naki levu me kauti ira vata mai na lewe ni yasana ko Ba ka ra tu vakacakacaka kei ira ka ra bika tiko na vanua me ra mai sota ka veitalanoa.\nE nodra gauna ni marau ka veitalevi, era mai dabe vata e na loma ni dua na vale bolabola, ra veitalanoa ka ra yadua vata na bilo yaqona.\nE sa qai dau kumuni tikoga e yadua na i lavo me vukea na veisasaga ka vagolei ki na nodra tiko vinaka na lewe ni yasana.\nE rui matata vakavinaka sara tu ga vei ira na lewe ni yasana na veivanua a vagolei kina na i lavo ka ra kumuna tiko, ka sa vakavatukanataki e na saumi wale ni nodra i curucuru ni vuli edua na i wase levu ni gone e na loma ni yasana ka vakakina na veitabana vakailavo tale e so.\nE sa tekivutaki talega e na macawa sa oti na kena tara e dua na Velenivolavola taba tolu ni yasana, ka sa dua tale na i vurevure ni lavo ki na yasana e na kena saumi kina na rede.\nNa kumuni lavo ka dau vakayacori vaka Tikina makawa.\nE walu kece na tikina makawa ka kena i kaciwa ko ira na tiko vakacakacaka.\nEra a qaqa na tiko vakacakacaka ni ra a kumuna rawa e $5249,72, tarava na Tikina makawa ko Nawaka, ka i katolu na Tikina makawa ko Vuda.\nNa yasana ko Ba e kovuta na veivanua ka tekivu mai Nadi, Lautoka, Ba kei Tavua, takosova na kena veitokaitua kei na buca ka qai kauta yani ki wasawasa ki na Yatu Yasawa.\nEna soqo oqo, era dau soqo kece sara mai kina, ka sa rogorogo vinaka dina na vakarogoca na nodra dui vosa, kei na nodra dui veimatasere ni lalata tu na loma ni rara levu mai Lautoka.\nE sa soqo dina ga vakaveiwekani ka ra qai curu maliwa kina na veimataisoqosoqo kei na veikabani ka ra vakaciciva na nodra dui bisinisi vakai ira.\nNa veisisivi qiqi ukutaki era a qaqa kina na veiqaravi e na valenibula levu mai Lautoka.\nNa qito kei na veisisivi sere ka vakayacori e veisiga kei na kena veibogi.\nE rogo na yasana ko Ba e na veimatasere rogo me vfakatekivu ga mai Tavua, yaco ki Nadi ka kauta sobu sara yani ki na Yatu Yasawa.\nNa i tukutuku ni Adi Salusalu e sega ni se bau donumaka vakadua e dua na draki ca me vakatauvatani kei na Adi Senitoa mai Suva.\nIa, e baci vakakina e na yabaki oqo, ka sa i koya era yau yani kina vakalewelevu.\nSa mai cava na soqo ka sa rawa vakavinaka na i naki uasiviti na i lavo ka a namaki taumada.\nEra sa rai tale tu ki liu na lewe ni yasana me baleta na soqo e na yabaki ka tu mai, ka tubu na bolebole e na kena sagai me tokitaki na i sala.\nO ya e sa na qai macala ga e na yabaki ka tu mai, e na gauna mada ga oqo, e sa boi yawa tikoga na salusalu ka mai cori e na macawa sa oti ni sa vovotu tu ga mai na kena vakanananu kei na bewabewa ni kena lasa.\nSa tekivu tale na cakacaka vei ira na tu vakacakacaka, ka ra sa la?ki bika tale na nodra dui veidelaniyavu ko ira na veikoro kei na veiyanuyanu.


The Fiji Times » Vosa bubului\n29 September, 2014, 8:31 am\nUpdate: 8:31AM A MAI vosa bubuluitaki ena yakavi ni Moniti na i liuliu ni soqosoqo na FijiFirst, ko Josaia Voreqe Bainimarama, ka ai ka ono ni Paraiminisita ka digitaki mai vei ira na lewenivanua e matadra na Peresitedi ni noda matanitu o Ratu Epeli Ganilau e na nodra i tikotiko e Vale Levu e Suva.\nOqori ni oti na nodra mai rawata na lagilagi na nodra i soqosoqo ena veidigidigi levu ka vakayacori e na macawa sa oti.\nA mai rawata na nona i sqosoqo e 293,714 na digidigi mai na 496,364 taucoko ni digidigi e a mai kumuni rawa e na veidigidigi e nai ka 17 ni Seviteba, ka rawata taudua o Bainimarama e 202,459 na digidigi.\nA via vaka koto oqo na qaqa ni nona vosa bubului e na i vakadewa vaka Viti ne: Ko i au ko Voreqe Bainimarama, kau sa vosa bubului oqo niu na dina ka dei ki na Matanitu Vakaripabuliki o Viti me vaka e virikotori e na lawa kau na dau muria, taqomaka ka maroroya deivaki na Yavu ni Vakavulewa ni Ripabuliki kei Viti. E na veika oqo sa kerei kina na nomuni veivuke na Kalou.\nMe vaka na Tikina e 93(2) ni Yavu ni Vakavulewa ni 2013, a vosa bubuluitaki o Bainimarama e na nona digitaki mai vei ira na lewenivanua me Paraiminisita me vaka ni ai liuliu ni soqosoqo vakapolitiki ka a rawata e sivia na 50 na pasede na i wiliwili taucoko ni dabedabe ni palimedi.\nE na mai vakaduria na nona Bose Yaco e na nona na lesu mai e na United National General Assembly mai New York, Mereke.\nA rawata na FijiFirst e 32 na i dabedabe, 15 e rawata na Social Democratic Liberal Party (SODELPA) kei na National Federation Party (NFP) e 3 na i dabedabe e na veidigidigi levu ni 2014.\nEra a vakadinadinataka na vosa bubului oqo ko ira na mata ni Matanitu tani e na noda vanua, o ira na turaganivalu ni noda liga ni wau kei ira na vulagi sureti.\nE a tiko talega na marama watina o Mary kei na lewe ni nona matavuvale.\nKo ira na Paraiminisita e liu ka ra a digitaki e na veidigidigi vakalawa e oka kina o Ratu Sir Kamisese Mara, Dr. Timoci Bavadra, Sitiveni Rabuka, Mahendra Chaudhry kei Laisenia Qarase.